
Тэма № 1. Асаблівасці прозы Яна Нэруды

Ян Нэруда быў адным з лепшых празаікаў другой паловы ХІХ стагоддзя, творчасць якога адлюстравала пошукі генерацыі пісьменнікаў-маеўцаў, якія імкнуліся стварыць нацыянальныя чэшскія тыпы, знайсці патрыятычны ідэал у сучасным ім жыцці. Проза Нэруды адлюстроўвае кардынальны паварот чэшскай літаратуры да сацыяльна-аналітычнага прынцыпу адлюстравання рэчаіснасці і спробы паказаць складаныя ўзаемасувязі чалавечага характара і сацыяльнага асяроддзя. Абраныя пісьменнікам канфлікты, сюжэты і кампазіцыі яго празаічных твораў сведчаць пра асобае эстэтычнае крэда Нэруды, які на першы план выдзвігае пазнавальную функцыю літаратуры, а забаўляльнасць для яго мае другаснае значэнне. Пісьменнік здолеў у сваіх празаічных цыклах стварыць новую мастацкую структуру, чаго раней не было ў чэшскай літаратуры. Яго творы вылучаліся багатай эмацыянальнай палітрай. Наватарства Нэруды не аспрэчваецца ніводным літаратурным крытыкам. Чэшскі пісьменнік поўнасцю адмовіўся ад павярхоўнай рамантыкі, ад ідэалізацыі жыцця і сентыментальнасці, ён прынцыпова пазбягаў павучальнага пафаса і не імкнуўся да выхавання свайго чытача. Ён увёў ў чэшскую літаратуру новага героя – гараджаніна, распрацаваў неўжываны раней жанр фельетона. І ва ўсім хацеў быць аб’ектыўным. Без перабольшвання можна сцвярджаць, што менавіта з Нэруды ў чэшскай літаратуры бярэ пачатак псіхалагічная і сацыяльная тыпізацыя. Таму па праву мы можам лічыць яго першым стопрацэнтным рэалістам у чэшскай літаратуры. Творчасць Нэруды стаіць у адным шэрагу з творчасцю Гогаля і Дзікенса. Тымі прыкметамі і крытэрыямі, па якіх мы можам параўноўваць гэтых мэтраў сусветнай літаратуры з’яўляюцца і ўласцівы ўсім ім антропацэнтрызм, і спалучэнне юмара і іроніі, спачуванне чалавеку і пратэст супраць нялюдскіх умоў і адносін, акцэнтаванне дэталі і рэчавага свету ў творах і многае іншае.

Першы празаічны вопыт Нэруды – зборнік ”Арабескі”, які з’явіўся ў 1864 годзе. Ён складаецца з двух дзесяткаў даволі стракатых ў ідэйным, тэматычным і стылёвым планах апавяданняў. Асновай сталі творы, галоўнай тэмай якіх было жыццё пражскіх нізоў, дробных чэшскіх буржуа. Падобная тэматыка выдзяляла аўтара на фоне існаваўшай ў Чэхіі таго часу літаратурнай прадукцыі, таму што большасць пісьменнікаў звярталася да жыцця вёскі. Нэруда разгортвае панараму нораваў розных слаёў гарадскога грамадства, абнаружваючы пры гэтым аналітычны падыход да рэчаіснасці. Ён жадае стварыць “карціны жыцця” (obrazy života). Гэтае спалучэнне пісьменнік лічыў тэрмінам для абазначэння рэалістычных замалёвак жыцця. Самі апавяданні ўяўляюць сабой нейкую мазаіку падзей, эпізодаў. Звычайна сама назва твора дае чытачу ўяўленне пра змест і характар аповеду. Нэруда схіляецца да новых мастацкіх форм і сродкаў: рашуча пазбаўляецца ад мастацкай ўмоўнасці, ад існаваўшых тады канфліктаў, сюжэтаў і герояў. Шмат з апавяданняў названага зборніка блізкія да жанру “фізіялагічнага нарысу”, які існаваў ў еўрапейскай літаратуры. У першым апавяданні “Быў нягоднікам” гучаць усе асноўныя тэмы, якія далей будуць разгорнуты аўтарам: канфлікт асяроддзя і чалавечага характара, інтэлекта, глыбокіх пачуццяў і ўмоўнай маралі грамадства, калі галоўным становяцца грошы. У абмалёўцы чалавечых характараў праявілася наватарства Нэруды-празаіка. Кожны яго герой паўстае перад намі як вельмі складаная псіхалагічная структура. Пісьменнік не імкнецца да стварэння герояў альбо злодзеяў, яго персанажы поўныя супярэчнасцяў і шматстайнасці, яны заўсёды даюцца ў дынаміцы. Не пазбягае аўтар і дна грамадства: у яго калейдаскопе ёсць вобразы прастытутак, пакрыўджаных богам і лёсам людзей. Большасць апавяданняў напісаны ад першай асобы, што дазваляе аўтару выступіць у ролі прысутнага, у ролі ўсё ведаючага чалавека, які блізка стаяў каля сваіх персанажаў. Героі Нэруды не ставяцца ў выключныя сітуацыі, яны існуюць у звычайных для іх жыццёвых умовах, якія не багатыя на падзеі і поўняцца толькі штодзённымі клопатамі. Характары раскрываюцца менавіта ў натуральных праявах, што і вызначае прастату сюжэтнай пабудовы. У замалёўках беднасці і цяжкасцей жыцця калі-нікалі Нэруда бывае сентыментальным. Крытыка тых часоў адмоўна ўспрыняла зборнік, не зразумеўшы неабходнасці апісанняў цёмных бакоў жыцця.

У 1872 годзе свет пабачыла аповесць Нэруды “Басякі”. Твор носіць яскравы нарысавы характар. Матэрыялы пісьменніку даў яго сябра па Акадэмічнай гімназіі, інжэнер, які шмат прапрацаваў на будаўніцтве. Захапляльна, жыва, з гумарам і лёгкай іроніяй малюе аўтар цяжкае жыццё сваіх герояў, іх быт, норавы, асаблівасці псіхалогіі. Ён працягвае далейшую дэмакратызацыю мовы ў сваім творы і ўводзіць у аўтарскую мову і мову персанажаў элементы размоўнага стылю, пэўныя фанетычныя асаблівасці, прафесійны жаргон. Мова персанажаў вельмі каларытная, насычана прыказкамі і прымаўкамі, крыху грубаватая і ў той жа час вобразная. У названай аповесці Нэруда ўпершыню ў чэшскай літаратуры звяртаецца да фальклора гарадскіх нізоў, да рабочага фальклора шляхам увядзення ў тэкст сапраўдных песень. Некаторыя з іх пісьменік стварае сам і проста стылізуе ў духу народных. Нэруду параўноўвалі з амерыканскім пісьменнікам Брэт-Гартам, які апісаў жыццё каліфарнійскіх старацеляў. У той жа час твор па сваіх жанравых асаблівасцях блізкі да распаўсюджанага ў еўрапейскіх літаратурах “фізіялагічнага нарысу”. З ім “Басякоў” збліжаюць дэпаэтызаваныя апісанні рэчаіснасці, фізіялагічныя апісанні месца дзеяння, нораваў і характараў, падыход да чалавека як да пэўнай сацыяльнай асобіны і шмат іншага. Дарэчы, “фізіялагічныя нарысы” Нэруды не абмяжоўваюцца названым творам, з-пад яго пяра выйшла шмат такіх нарысаў з жыцця Прагі з дакладнай лакалізацыяй персанажаў па прафесійным альбо сацыяльным прыкметам.

Цэнтральным празаічным творам пісьменніка стаў зборнік “Маластранскія аповесці” (1878). Крытыка сустрэла новы твор маўчаннем. Адразу заўважым, што ў чэшскай літаратуры ХІХ стагоддзя не існавала размежавання паміж малымі празаічнымі жанрамі (апавяданне, аповесць, навэла). Межы былі празмерна хісткія, таму названыя формы ўспрымаліся як адзіны малы празаічны жанр. Для яго азначэння шырока выкарыстоўваўся тэрмін ”аповесць”. Нават сёння ў чэшскай мове для азначэння апавядання і аповесці існуе толькі адзін тэрмін “povídka”, якім карыстаўся і Нэруда. Амаль усе аповесці названага цыкла ўтрымліваюць у сабе згадкі на пэўны год, час. Гэта дае падставы для многіх даследчыкаў сцвярджаць, што пісьменнік апісаў Прагу свайго дзяцінства, тую Малу Страну, якая даўно канула ў мінулае. Сапраўды, аўтар нарадзіўся і вырас на Малай Стране, добра ведаў быт і норавы яе жыхароў, бачыў пад прымітыўнасцю складанасць і глыбіню чалавечых натур, а пад нібыта паэтычнасцю – цвярозасць матэрыяльных разлікаў. Пачынаецца зборнік самай вялікай па памерах аповесцю “Тыдзень у ціхім доме”, якая малюе тыдзень жыцця звычайнага маластранскага дома. Апісваецца мікракосм чалавечага быцця. Апошняя аповесць “Фігуркі” будуецца па такому ж прынцыпу. Падзеі першай і апошняй аповесцяў падзяляе два дзесяцігоддзі. Але сацыяльны і псіхалагічны вобраз Малай Страны не змяняецца. Кожная з аповесцяў уяўляе сабой асобную частку мазаікі, якая складаецца ў цэласную карціну. Унутраная сувязь паміх часткамі цыкла падкрэсліваецца ўвядзеннем скразных герояў. Галоўным жа персанажам мы без перабольшвання можам назваць саму Малу Страну., прыналежнасць да якой абумоўлівае сэнс падзей і псіхалогію герояў, большасць з якіх з’яўляюцца дробнымі чэшскімі буржуа. Ужытая Нэрудай форма набліжае яго да пэўных твораў Гогаля, Тургенева, Успенскага, Грыгаровіча, Салтыкова-Шчадрына. Праз увесь твор чэшскага рэаліста праходзіць асуджэнне эгаізма, жаднасці. Па сутнасці, герой Нэруды – гэта адзін з папулярнейшых у пісьменнікаў другой паловы ХІХ стагоддзя тыпаў – “маленькі чалавек”, які пакутуе ад матэрыяльных нягод і нацыянальнага бяспраўя. З другога боку, ён носьбіт шэрага мяшчанскіх парокаў. Пісьменнік выкрывае некаторыя сацыяльныя механізмы грамадства, напрыклад, бюракратызм Аўстра-Венгрыі. Упершыню ў чэшскай літаратуры ствараецца дэталёвы сацыяльны партрэт абывацеля, дробнага буржуа з усёй яго жыццёвай філасофіяй, сістэмай мыслення, этычным кодэксам, абсалютнай абмежаванасцю, шэрай будзённасцю. Яскрава перадаецца атмасфера амаль расліннага існавання герояў, адсутнасці ў іх грамадскіх інтарэсаў, высокіх ідэалаў, мізэрнасць духоўных попытаў, боязнь змен. Чэшскі пісьменнік паказвае, што нават самая невялікая адрознасць ад усіх прыводзіла ў прамым сэнсе да гібелі (вобраз лавачніка Ворэла). Тым не менш героі не такія ўжо і аднастайныя, сярод іх мы можам вылучыць і вобраз пані Баваравай, і вобраз Вацлава, і вобразы чатырох хлапцоў, якія жадалі здзейсніць грамадскі пераварот.

У “Маластранскіх аповесцях” Нэруда зарэкамендаваў сябе як майста стварэння рэчавага свету, з дапамогай якога ён раскрываў унутраную сутнасць сваіх герояў. Яшчэ адным яскравым прыёмам Нэруды-празаіка становіцца партрэт, які дапамагае паглыбіць псіхалагічныя характарыстыкі. Манеру аповеду пісьменніка мы можам ахарактарызаваць як вельмі сціслую і лаканічную. Чэшскі рэаліст імкнецца да дакладных, ёмістых параўнанняў, шукае гамму розных сэнсавых і эмацыянальных асацыяцый. Ён любіць параўноўваць герояў з нейкімі рэчамі і такім чынам паказвае іх бездухоўнасць. Часта пэўная дэталь выступае ў якасці ключа да разумення ўсяго вобраза. Калі-нікалі пісьменнік адмаўляецца ад непасрэднай аўтарскай ацэнкі партрэта, а перадае слова сваім персанажам, што дазваляе абмаляваць адразу дзвух герояў. Адна з асаблівасцяў паэтыкі Нэруды – неаднакратны зварот да знешнасці героя, апісанне яго ў розныя перыяды жыцця, чым дасягаецца паўната паказу і ў духоўнай эвалюцыі вобраза (напрыклад, вобраз пана Эбера, домаўладальніка). Цікава тое, што пяру Нэруды належыць шмат артыкулаў па праблемах развіцця чэшскага жывапісу. Спецыяльную ўвагу ён надаваў мастацтву партрэта. 

Акрэслім моўныя адметнасці прозы чэшскага пісьменніка. Аўтар у сваім творы пазбягае маналогаў, не ўкладвае ў вусны персанажаў доўгіх разважанняў і сентэнцый, не скарыстоўвае складаных псіхалагічных дыялогаў, у якіх бы раскрываліся асаблівасці характару чалавека, яго настрой, мары, думкі. Мова герояў Нэрудаўскіх аповесцяў звычайна лаканічная, звязаная з іх будзённым жыццём. Да “небытавога” дыялога аўтар звяртаецца вельмі зрэдку. Такую “прывілею”, як правіла, маюць толькі тыя персанажы, якіх пісьменнік неяк выдзяляе з агульнага кола, людзі неардынарныя, якія вылучаюцца духоўнасцю. У звычайных жа размовах маластранцаў выдзяляецца дыялог, які становіцца сродкам раскрыцця ўнутранага зместу герояў. Аповесці простыя і адметныя адно натуральнасцю вымыслу. Вострыя драматычныя сітуацыі амаль што адсутнічаюць. Тыповым з’яўляецца менавіта беспадзейнасць, якая і складае калізію большасці твораў. Увогуле можна гаварыць пра незавершаную форму аповесцяў, што адпавядае замыслу аўтара адлюстраваць бясконцасць і невычэрпнасць жыцця. Значную ролю ў “Маластранскіх аповесцях” адыгрывае экспазіцыя. Звычайна Нэруда дае яскравае ўяўленне аб асяроддзі, у якім жывуць героі і якое ў значнай ступені абумоўлівае іх паводзіны. Трэба звярнуць асобую ўвагу і на назвы твораў. Назва з’яўляецца афарыстычнай фармулёўкай зместу, сэнсу твора, завастрае ўвагу чытача на пэўных момантах аповеду, рыхтуе да ўспрымання дзеяння (“Тыдзень у ціхім доме”, “Фігуркі” і г. д.). У сваім цыкле чэшскі рэаліст не цураецца народнай паэтычнай вобразнасці і уводзіць элементы жывой гутарковай мовы, што гарманіруе з прадметам апісання. Простасць сінтаксічных канструкцый, бытавыя інтанацыі, размоўны стыль, будзённая лексіка – усё гэта проста неабходнасць пры адлюстраванні Малай Страны. Важна і тое, што мова аповеду “ад аўтара” і мова перасанажаў адзіныя па свайму моўнаму матэрыялу і вобразным сродкам. Лірычны тон аповеду спрыяе натуральнасці ўспрымання твораў. Часта аўтар ужывае безасабовыя сказы, чым надае мове дынамізм і лаканічнасць. І хаця ён пазбягае метафар, але вельмі шчодры на параўнанні. Тонка перадаецца спецыфіка мовы мяшчанскіх слаёў насельніцтва: у прыватнасці, значная колькасць германізмаў у мове ў параўнанні з мовай вёскі альбо літаратурнай мовай. Абыгрываюцца пэўныя марфалагічныя і фанетычныя асаблівасці народнай мовы, але гэта робіцца вельмі асцярожна, толькі ў мове асобных персанажаў. Манера аповяду Нэруды ў “Маластранскіх аповесцях” дастаткова разнастайная: часам аповед вядзе аўтар, часам створаны ім “апавядальнік”, “сведка”, калі-нікалі апавяданне пераходзіць да саміх герояў, падчас аўтар дае нам свае дзіцячыя ўспаміны, то ўвасабляючыся ў маленькага апавядальніка, то каментуючы гэты аповед з вышыні свайго жыццёвага вопыту. Сам пісьменнік лічыў сябе летапісцам Малай Страны, але відавочна, што існуе дыстанцыя паміж апавядальнікам і аўтарам, пра што сведчыць іранічны пафас, які прысутнічае амаль ва ўсіх аповесцях. Увогуле, можна сцвярджаць, што гумар пранізвае ўсе кампаненты аповесцяў Нэруды. Мы назіраем цэлую шкалу розных якасцей смеха – ад мяккага гумару да едкага сарказму і сатыры. Нездарма пісьменніка часта параўноўваюць з Гогалем, знаходзячы ў гэтых талентаў тыпалагічную блізкасць і шмат агульнага (у структуры вобраза, у манеры аповеду, у гумары). Дарэчы, Нэруда быў добра знаёмы з творчасцю рускага пісьменніка і нават пісаў рэцэнзіі на пастаноўкі п’ес Гогаля на чэшскай сцэне. Некаторыя літаратурныя крытыкі указваюць на роднаснасць прозы Нэруды і Чэхава, Нэруды і Мапасана (яднаючымі рысамі называюцца антыманументальнасць, вострая крытыка буржуазнага грамадства, адсутнасць эпічнага пачатку).

Нэруда сваімі празаічнымі творамі прадэманстраваў шматпланавасць і пластычнасць апавядальных форм. Праблема чалавека і народа ў яго творах упершыню ў чэшскай літаратуры вырашалася не праз прызму патрыярхальнасці альбо нацыянальнай самабытнасці, але з пункту гледжання сацыяльных супярэчнасцяў. На першы план выступае ўрбаністычная тэматыка, якая аналізуецца ў свеце рэалістычнага ўспрыняцця жыцця. “Маластранскія аповесці” Нэруды ўвялі чэшскую літаратуру ў агульнаеўрапейскае русла крытычнага рэалізму. Уплыў Нэруды-празаіка можна прасачыць у творчасці Гашака, Пуйманавай і многіх іншых пісьменнікаў ХХ стагоддзя.

Пытанні для кантролю

1. Нэруда-празаік. Жанравая шматпланавасць прозы чэшскага пісьменніка.

2. Рэалістычнае майстэрства Нэруды.

3. Мастацкае наватарства Нэруда-празаіка.

4. Жыццё горада ў прозе Нэруды.

5. Паэтыка і стыль прозы Нэруды.

6. “Арабескі”: тэматычныя і стылёвыя адметнасці апавяданняў зборніка.

7. Роля і месца аповесці “Басякі” ў спадчыне Нэруды. Блізкасць твора да жанра “фізіялагічнага нарысу”.

8. “Маластранскія аповесці” як вяршыня празаічных здабыткаў чэшскага пісьменніка-рэаліста. Праблема жанравага вызначэння твора.

9. Асноўныя тэмы і матывы “Маластранскіх аповесцяў”.

10. Сістэма вобразаў “Маластранскіх аповесцяў”.

11. Мастацкія асаблівасці цыкла (мова, майстэрства партрэту, рэчавы свет і г. д.).

12. Апавядальнік і тып нарацыі ў “Маластранскіх аповесцях”Нэруды.

13. Светаўспрыманне і карціны жыцця ў “Маластранскіх аповесцях”.

14. Нэруда і чэшская проза ХІХ стагоддзя.

15. Нэруда і традыцыі рускай літаратуры ХІХ стагоддзя (Нэруда і Гогаль і г. д.).

16. Нэруда і традыцыі еўрапейскай літаратуры ХІХ стагоддзя (Нэруда і Дыкенс, Нэруда і Мапасан і г.д.).

Тэма № 2. Сатырычная проза Сватаплука Чэха

У сваіх знакамітых творах “Падарожжа пана Броўчэка на месяц” (1887) і “Новае эпахальнае падарожжа пана Броўчэка на гэты раз у ХV стагоддзе” (1888) Сватаплук Чэх звяртаецца да самага распаўсюджанага матыва ў сусветнай літаратуры – матыва падарожжаў. І хаця герой аповесцяў адзін і той жа, творы з’яўляюцца самастойнымі і незалежнымі адзін ад аднаго. Чэх прапануе камічны варыянт раманаў падарожжа, ён жартуе над фантастычнай і прыгодніцкай літаратурай свайго часу. Галоўны герой зусім выпадкова “падае” на Месяц і правальваецца ў катакомбы ХV стагоддзя прама з тракціра, будучы ў значным падпітку. Некаторыя ўпэўнены, што ўсе прыгоды Броўчэк проста сасніў. Пісьменнік абапіраецца на традыцыі еўрапейскай сатыры, часта ўзгадвае імёны знакамітых аўтараў (Верна, Свіфта, Рабле, По, Сервантэса), акрэсліваючы тым самым тую лінію ў мастацтве, якая яму блізкая і якая моцна ўздзейнічае на яго пісьменніцкую свядомасць.

Аповесць пра падарожжа на месяц з’явілася спачатку ў часопісе “Кветы” пад псеўданімам Б. Роўсэк у 1886 годзе. Аўтар падкрэсліваў, што гэта перш-наперш пародыя на прыгодніцкія раманы, а галоўны герой пан Броўчэк (у перакладзе з чэшскай мовы “жучок”) – поўная супрацьлегласць героям раманаў названага жанру. У кнізе Чэх сатырычна адлюстраваў многія бакі сучаснай яму рэчаіснасці. Ды й сам вобраз цэнтральнага героя ўяўляе сабой пэўны сацыяльны тып, які быў сфарміраваны буржуазным асяродкам, гэта тып прыстасаванца і абывацеля, чалавека празаічнага, будзённага, раўнадушнага да ўсяго высокага. Такі тып быў добра вядомы пісьменніку, бо ён меў вельмі добрыя кантакты з сапраўдным жыццём, працуючы ў якасці журналіста і адгукаючыся на актуальную праблематыку ў сваіх нарысах, фельетонах, артыкулах, успамінах. Цікава, што проза Св. Чэха ўспрымаецца як супрацьлегласць яго паэтычнай спадчыне, патэтычнай, пафаснай, месцамі рамантычнай і нават насычанай экзотыкай. Чалавечы тып як Броўчэк сустракаецца і ў ранейшых прозах Св. Чэха. У названых сатырычных аповесцях ён выкрышталізаваўся і дасягнуў свайго апагею. Пан Броўчэк адлюстраваў негатыўныя адносіны аўтара да ўласніцтва і стаў своеасаблівым “антыгероем” прозы чэшскага пісьменніка. Па сутнасці, гэты тып нельга лічыць новым у чэшскай літаратуры. Да Св. Чэха мяшчанскія адносіны да жыцця высмейвалі і асуджалі Чалакоўскі, Тыл, Немцава. З сучаснікаў Чэха асабліва яскрава гэта зрабіў Нэруда ў “Маластранскіх аповесцях”. Сватаплук Чэх паказвае сацыяльныя карані мяшчанства і паказвае, што абывацельская псіхалогія авалодвае дробнымі ўласнікамі, што маладая нацыянальная буржуазія страчвае актыўнасць і патрыятычны запал, які валодаў ёю ў часы нацыянальнага адраджэння. Але твор “Падарожжа пана Броўчэка на Луну” даволі шматпланавы. Аўтар высмейвае не толькі ўтылітарныя, прыземленыя адносіны да жыцця, а і наадварот, марны рамантызм і летуценнасць. У аповесці можна знайсці палеміку з пэўнымі тэндэнцыямі ў мастацтве, у прыватнасці, з эстэтствам. Аўтар не падзяляў поглядаў, якія былі заснаваны на філасофіі ідэалізму і арыстакратычнай пагардзе да ўсяго зямнога. Ён не быў прыхільнікам наўмыснай прыгажосці, рамантычных шаблонаў, толькі вытанчанага і ўвогуле “чыстага” мастацтва. Можна нават меркаваць, што аповесць з’яўляецца адлюстраваннем эстэтычнага крэда самога Св.Чэха. Увогуле аўтар у творы выступае як даволі актыўны герой. Ён каментуе, размаўляе з чытачом, спачувае свайму персанажу і г. д. Такім чынам у аповесць прыўносяцца рысы публіцыстычнага твору, рысы памфлету (асабліва там, дзе пісьменнік іранізуе над нацыяналістычнымі настроямі чэшскіх буржуа, над культурна-палітычнымі акцыямі, венскім урадам і г. д.).

“Новае эпахальнае падарожжа пана Броўчэка на гэты раз у ХV стагоддзе” Сватаплук Чэх разгортвае на фоне гістарычных падзей, звязаных са знакамітай бітвай гусітаў у Віткавай гары (1420), пад час якой гусіты пад кіраўніцтвам Жыжкі перамаглі. Сваёй фабулай аповесць нагадвае казку Андэрсэна «Галошы шчасця». Але негледзячы на фантастычнасць сюжэту, твор глыбока рэалістычны. У аповесці дамінуе стыхія вясёлага гумару, жартаў, хаця прысутнічаюць і сатырычныя, іранічныя моманты. Аповед носіць гратэскавы характар. Можна выдзеліць дзве галоўныя тэмы твора: беспрынцыпнасць, тупасць і абмежаванасць чэшскага ўласніка-буржуа і гусіцкі рух у чэшскай гісторыі. Раскрыццё духоўнай убогасці мяшчанства вырашаецца ў сатырычным плане. Другая названая тэма падаецца праз героіка-эпічны аповед. Гераічная барацьба гусітаў заўсёды вабіла Св. Чэха. Ёй прысвечаны вершы і паэмы («Гусіт на Балтыцы» 1868, «Адаміты» 1873, «Жыжка» 1878). У аповесці аўтар увасобіў цэльных людзей, якія былі ўзорам і адначасова дакорам нашчадкам. Пан Броўчэк выступае ў якасці антыпода такім людзям. Маральныя вымярэнні мінулага ўваходзяць у канфлікт з маральнымі вымярэннямі сучаснасці. Аўтар шырока скарыстоўвае тут сістэму кантрастаў. І калі першая аповесць цалкам створана ў іранічным ключы, то другая спалучае гераічнае і сатырычнае, патэтыку і жарт. Тым не менш, чэшскі пісьменнік не ідэалізуе старажытнасць: ён малюе побыт і норавы чэшскага сярэднявечча і разумее тугу галоўнага героя па цывілізацыі і камфорту. Але патрыятызм продкаў і абыякавасць Броўчэка ствараюць нявыгадны для апошняга кантраст, які проста кідаецца ў вочы і застаўляе задумацца. Аповесць мае ярка выражаную дыдактычную скіраванасць. У фінале твора аўтар едка крытыкуе свайго сучасніка і ўсё грамадства словамі Жыжкі («Ha, babský strach pomátl tvůj rozum. Šílená jest myšlenka, že by člověk dalekých příštích věků přišel mezi dávné předky své, a kdyby se i mohl státi neslýchaný ten div, -- toho bohdá nikdy nebude, abychom takové měli potomky!”), спадзеючыся нешта змяніць у свядомасці чэхаў ІІ паловы ХІХ стагоддзя. Як значную вартасць твора трэба назваць насычаную народнымі выразамі мову. Адсутнічае запазычаная лексіка. Майстарскі вырашаецца праблема індывідуалізацыі мовы герояў. Пабудова фраз, вульгарызмы, прыказкі і прымаўкі, сама лексіка пана Броўчэка – ўсё гэта індывідуальна і адначасова тыпова. Мастацкі апраўданы і некалькі ўзнёслы стыль мовы гусітаў. 
Аповесці з’яўляюцца самастойнымі творамі, аднак іх мастацкая структура мае шмат агульнага. Гэта тычыцца і кампазіцыі, і стылю, і мовы. Так, яны абедзве пачынаюцца з уступу, у якім аўтар тлумачыць, чаму звяртаецца менавіта да гэтага сюжэту. Потым і ў “Падарожжы пана Броўчэка на месяц” і ў “Новам эпахальным падарожжы пана Броўчэка на гэты раз у ХV стагоддзе” ідуць сцэны ў тракціры «Вікарка», дзе вывучаецца брашура пра Месяц альбо ідуць гаворкі пра падземныя хады і розныя таямніцы. Такім спосабам аўтар знаёміць чытача з будучымі шляхамі свайго героя. І на Месяцы, і ў гусіцкай Празе Броўчэк мае свайго павадыра па незнаёмым свеце (паэт Блакітны, гусіт Ян). Кожная з аповесцяў мае іранічна распрацаваную любоўную лінію. У творах сутыкаюцца не толькі розныя светаўспрыманні, але і гутарковая мова са стылізацыяй пад вытанчаную мову «чыстай паэзіі» альбо мову гусіцкай эпохі. Адчувальна схільнасць аўтара да кантрастаў, паралелізмаў, дысанансаў. Вельмі паэтычныя апісанні старой Прагі.

Пытанні для кантролю

1. “Броўчэкіяда” і сусветная прыгодніцкая літаратура (Верн, Свіфт, Сервантэс, По і г. д.)

2. Сватаплук Чэх і традыцыі еўрапейскай сатыры.

3. Вобраз Мацея Броўчэка ў сатырычных аповесцях Св. Чэха. Духоўная ўбогасць чэшскага мяшчанства.

4. Мацей Броўчэк і тып пражскага маламнесцкага абывацеля, задаволенага прыземленай экзістэнцыяй, у чэшскай літаратуры (Чэх і Чалакоўскі, Тыл, Немцава, Нэруда і г. д.).

5. Шматвектарная скіраванасць сатыры Св. Чэха ў “Падарожжы пана Броўчэка на месяц”.
6. Вобразы селенітаў. Эстэтычная крэда аўтара.
7. Рэаліі чэшскага жыцця ІІ паловы ХІХ стагоддзя ў “Падарожжы пана Броўчэка на месяц”. Адлюставанне сучасных Чэху гістарычных падзей і ідэй і яго адносіны да іх.
8. Публіцыстычныя рысы ў аповесці “Падарожжа пана Броўчэка на месяц”.
9. Фігура аўтара ў творы.
10. Стыхія смеху ў аповесці “Новае эпахальнае падарожжа пана Броўчэка на гэты раз у ХV стагоддзе”. Шырыня дыяпазону аўтарскага светабачання: ад гумару і жартаў да іроніі і сатыры.
11. Паказ гістарычных падзей у творы. Адносіны пісьменніка і яго героя да гусіцкага руху ў чэшскай гісторыі. Гусіцкая тэма ў творчасці Сватаплука Чэха (вершы, паэмы, аповесці). Адлюстраванне старажытнасці ў творы (чэшскае сярэднявечча: замалёўкі быта, нораваў, карціны старадаўняй Прагі).
12. Наратыўна-стылёвыя адметнасці аповесці “Новае эпахальнае падарожжа пана Броўчэка на гэты раз у ХV стагоддзе” (роля аўтара і аўтарскага ўступу; спалучэнне героіка-эпічнага і сатырычнага, патэтыкі і жарту).
13. Дыдактычная скіраванасць твора.
14. Мастацкая структура аповесцяў “Падарожжа пана Броўчэка на месяц” і “Новае эпахальнае падарожжа пана Броўчэка на гэты раз у ХV стагоддзе”
15. Асаблівасці паэтыкі твораў (кантрасты, дысанансы, паралелізмы і г.д.).
16. Моўныя адметнасці сатырычных аповесцяў (мова селенітаў, мова гусітаў, мова Мацея Броўчэка).

Тэма № 3. Паэтычны свет Яраслава Врхліцкага

Яраслаў Врхліцкі (сапраўднае імя Эміль Фрыда) ў гісторыі чэшскай літаратуры ХІХ стагоддзя займае адно з першых месцаў. Яго шматгранная творчасць, якая ахоплівае лірычную і эпічную паэзію, прозу і драму, пераклады з іншых літаратур, літаратурную крытыку і эсэістыку, сведчыць пра значны рост культуры чэшскага грамадства і нацыі ў апошняй трэці ХІХ стагоддзя. У той жа момант спадчына Врхліцкага з'яўляецца добрым паказальнікам супярэчнасцяў, што існавалі ў літаратурным, ідэйным і ўвогуле культурным жыцці чэхаў тых часоў. Паэзія Яраслава Врхліцкага садзейнічала канчатковаму выраўнанню развіцця чэшскага літаратурнага працэсу з еўрапейскім. Вершы Врхліцкага, інспіраваныя жыццём і мастацтвам, склаўшыя больш за дзевяноста зборнікаў, далі чэшскай паэзіі нязнанае дагэтуль багацце тэм і вобразаў, памераў і форм. З Врхліцкага вопыт сусветнай паэзіі стаў актыўна засвойвацца і шырока пранікаць у чэшскую паэтычную свядомасць. Паэт і яго прызначэнне, зямное і ўзнёслае, каханне, эротыка, філасофскае асэнсаванне любові, праблема жыцця і смерці, асобы і грамадства, чалавецтва і космасу, рухаючых сіл сусвету, прыгажосць прыроды і яе шматлікасць, родная зямля, айчызна, народ і яго прыгнятальнікі, таленавітыя мастакі і паэты, эвалюцыя чалавецтва, сучасная праблематыка, успаміны пра падарожжы, якіх было шмат, -- усё гэта няпоўны пералік тэм і сюжэтаў, што хвалявалі Врхліцкага і адбіліся ў яго творах. Санэты, газэлі, рытурнэлі, ронда, тэрціны, двухрадкоўі, песні і г. д. – гэтыя і іншыя вершаваныя формы можна знайсці ў чэшскага паэта. Спадчына Врхліцкага звязана з традыцыямі рамантыкаў, але адначасова ў ёй намечаны і рэалістычныя тэндэнцыі.

Свой псеўданім Врхліцкі Эміль Фрыда запазычыў у забытага, рана памерлага кутнагорскага паэта Й. В. Елінка. А ў 1919 годзе на скале над ракой Врхліцай у Кутнай Горы скульптар Йозэф Хвоян на плошчы дванаццаць квадратных метраў высек агромністы барэл'еф Яраслава Врхліцкага, які стаў самым вялікім помнікам паэту. Безумоўна, гэта сведчыць пра пашану сучаснікаў.

Шырокі культурны інтэркантэкст у творах Врхліцкага абумоўлены разнабаковасцю яго інтарэсаў: пачынаў вывучаць тэалогію, перайшоў на філасофскі факультэт Карлава ўніверсітэта, дзе атрымаў сур'ёзныя веды ў галіне гісторыі і літаратуры, авалодаў раманскімі мовамі. Страсцю ўсяго жыцця было чытанне. Кумірамі маладосці сталі Байран і Шэкспір, Гётэ, Дантэ, Гюго, Шылер, Гогаль, Пушкін, Лермантаў, Маха, Нэруда. Ужо на пачатку сваёй творчасці паэт выказвае схільнасць да філасофскіх разважанняў, медытацыі, інтымнай лірыкі. На светаўспрыманне Врхліцкага вельмі паўплывала пісьменніца Соф'я Падліпская, малодшая сястра Караліны Светлай, з якой ён пазнаёміўся ў 1873 г. Паэта і Падліпскую звязвала блізкае сяброўства і багатая перапіска (перапіска мужчыны і жанчыны, якая на дваццаць гадоў старэйшая за яго). Гэтыя адносіны глыбока закранулі Врхліцкага і садзейнічалі станаўленню яго поглядаў, што асабліва падкрэсліваў Ф. К. Шальда ў прадмове да выдання іх перапіскі. (Дарэчы, Яраслаў Врхліцкі ў 1979 г. ажаніўся з дачкой Падліпскай – Людмілай). 

Пералічыць усё напісанае Врхліцкім цяжка. Мэтазгодным будзе спыніцца на асноўных этапах творчай біяграфіі паэта і проста намеціць пэўныя вектары, па якіх можна будзе арыентавацца ў амаль неабсяжным моры паэтычных здабыткаў чэшскага класіка. Ён пачаў друкавацца ў 70-я гг. Менавіта тады пабачылі свет яго першыя зборнікі («З глыбінь» 1875, «Сны аб шчасці» 1876), прасякнутыя настроямі меланхоліі, тугі і песімізма, што тлумачыцца агульнымі пачуццямі расчаравання, панаваўшымі ў чэшскім грамадстве пасля спаду нацыянальнага руху ў краіне. Назвы зборнікаў сведчаць пра рамантычнае ўспрыманне свету. Паступова матывы смутку і журбы змяняюцца аптымістычнай тэматыкай, вершамі пра юнацкае каханне. 

У любоўнай лірыцы Врхліцкага 70-80-х гг. дамінуюць паганскія тэмы, матывы і светабачанне. Натхніцелькай і цэнтрам яго паэтычных рэфлексій становіцца жонка, Людміла Падліпская. Інтымная лірыка гэтых часоў ахоплівае ўсе адценні сямейнага і любоўнага шчасця чалавека, якія толькі магчымыя. Менавіта ў вершах пра каханне Врхліцкі часта звяртаўся да вельмі складаных страфічных форм. Калі большасць эпічных вершаў узыходзць да міфалагічных альбо кніжных крыніц, то любоўная лірыка Врхліцкага бліжэй да жыцця. Многія вершы аўтабіяграфічныя. Шэраг твораў прысвечаны жанчыне-маці. Пачуцці шчаслівага бацькі і мужа з вялікай глыбінёй раскрываюцца ў творах названага часу. Ёсць вершы, прысвечаныя дзецям. 90-я гг. прынеслі паэту крызіс і разлад(у тым ліку і ў сям'і), які адчуваўся да канца жыцця і так і не быў пераадолены. Паэтычная танальнасць змяняецца з мажорнай на мінорную, вершы Врхліцкага поўняцца песімізмам і горыччу. Матывы неўладкаванасці асабістага жыцця спалучаюцца з матывамі непрыняцця рэчаіснасці і расчаравання грамадскім жыццём. Толькі на пачатку новага стагоддзя паэт зноў светлымі фарбамі раскрашвае вершы пра адносіны мужчыны і жанчыны, чалавека і акаляючага свету. Тэма кахання асабліва шырока прадстаўлена ў збоніках «Сны аб шчасці», «Эклогі і песні», «Шляхі да Эльдарада», «Вокны ў буру», «Песні вандроўніка», «Музыка ў душы», «Залаты пыл», «Чароўны сад», «Што жыццё дало», «Матылі ўсіх фарбаў». Усю творчасць паэта можна ўспрымаць як лірычную споведзь.

Ужо на пачатку свайго шляху паэт імкнуўся паглядзець свет. Пасля заканчэння ўніверсітэта ён уладкаваўся дамашнім выхавацелем дзяцей аднаго багатага чалавека і разам з імі адправіўся ў Італію, якая абудзіла патрыятычныя пачуцці маладога паэта. Вынікам вандроўкі стаў зборнік «Год на поўдні» (1878), які адлюстроўвае разважанні паэта пра гісторыю культуры, пра лёс свайго народа. У зборнік былі ўключаны шматлікія пейзажныя замалёўкі і падарожныя нататкі. Увогуле 80-я гг. вельмі шчаслівыя для Врхліцкага-паэта і чалавека. Ён дасягае прызнання, стварае свае самыя лепшыя творы (зб. «Эклогі і песні» 1880, «Шляхі да Эльдарада» 1882, «Спадчына Тантала» 1888 і інш.) Менавіта ў гэтыя часы паэт мае магчымасць шмат вандраваць: ён наведвае Германію, Францыю, Данію, Галандыю, Польшчу. У 1890-м г. становіцца членам Чэшскай Акадэміі навук і мастацтваў. Карлаў ўніверсітэт прысуджае яму званне ганаровага прафесара і дае месца прафесара параўнальнай гісторыі літаратур. Врхліцкага знаходзіць і сусветнае прызнанне.

У 80-я гг. Врхліцкі рэалізуе задумку сваёй маладосці – стварае «Эпапею чалавецтва». Сама ідэя нарадзілася пад ўплывам «Легенды стагоддзяў» Гюго і творчасці Леконт де Ліля. «Эпапея чалавецтва» Яраслава Врхліцкага ўяўляе сабой сукупнасць некалькіх эпічных зборнікаў («Дух і свет», «Міфы І», «Міфы ІІ», «Новыя эпічныя вершы», «Сфінкс», «Старая вестка», «Абломкі эпапеі», «Новыя абломкі эпапеі», «Богі і людзі», «Трэцяя кніга эпічных вершаў»). Гэта паэтычнае апісанне культурнага і мысліцельнага (духоўнага) развіцця чалавецтва, разважанні пра сэнс гісторыі. У адрозненні ад, напрыклад, Гюго Врхліцкі не выступае ў якасці халоднага і ўпэўненага суддзі, не становіцца ў позу прарока і мысліцеля. Ён нават не імкнецца ахапіць у сваім цыкле ўсе этапы развіцця чалавецтва, гэта адно «абломкі». Цыкл не мае яснай кампазіцыі. Нават пералік зборнікаў, якія ўваходзяць у цыкл, даволі ўмоўны. Іншы раз да ўжо названых некаторыя даследчыкі далучаюць і такія кнігі Врхліцкага, як «Хіларыён», «Твардоўскі», «Песня пра Вінэту». 

Праграмны характар мае адна з першых кніг Яраслава Врхліцкага “Дух і свет” (1878), у якой паэт уздымае філасофскія пытанні, што стаяць перад чалавецтвам. Яго цікавяць адносіны духу і свету, якія ён падае праз прызму філасофіі пантэізму, улічвае паэт дасягненні сучасных грамадскіх і прыродазнаўчых навук, тэорыю Дарвіна і праблемы космасу. Не цураецца Врхліцкі і біблейскіх матываў, што абуджаюць яго творчую фантазію і спрыяюць далучэнню да этычнай праблематыкі. Сацыяльныя выявы, пра якія згадвае паэт, дэманструюць глыбокі крызіс усяго сучаснага чалавецтва. Уражвае шырокі дыяпазон пытанняў, праблем і тэм, да якіх дакрануўся Врхліцкі ў названым зборніку.

Першыя зборнікі цыкла адметныя аптымістычнымі настроямі, верай у гуманізм і дэмакратыю. Гэта адлюстраванне тагачаснай філасофіі пазітывізму, якой захапляўся паэт, і выражэнне пэўных надзей. У апошніх зборніках цыклу ідэал перасоўваецца ў далёкую будучыню. Ідэальнае светаўладкаванне Врхліцкі знаходзіць толькі ў антычнасці. Сучасная цывілізацыя, на яго думку, поўная супярэчнасцяў. Для паэта самымі прывабнымі былі сюжэты з антычнасці, Рэнесанса, эпохі Вялікай Французкай рэвалюцыі канца ХVІІІ стагоддзя. Врхліцкі спрабаваў філасофскі асэнсаваць ход гістарычнага развіцця. Да гістарычнага матэрыялу ён ставіўся з ідэалістычнай і дастаткова суб’ектыўнай пазіцыі. На эпічных творах адбіўся эклектызм светаўспрымання паэта, а часам і супярэчлівасць яго поглядаў. Эпапея пачынаецца з часоў хаосу, потым ён звяртаецца да легенд Старога запавету, да антычных міфаў, містычных сюжэтаў сярэднявечча і нарэшце да сучаснасці. Шырокае выкарыстанне знаходзіць у цыкле прыём кантраста: напрыклад, антычная Грэцыя супрацьпастаўляецца ўвогуле усяму акаляючаму паэта жыццю. Для яго Элада – узор прыгажосці, жыццялюбства, прарадзіма мастацтваў. Грэцыя апявалася Врхліцкім як “залаты перыяд чалавецтва” і ідэал грамадскай арганізацыі. Антыподам старажытнай Грэцыі паэту ўяўляўся антычны Рым. Негатыўна ўспрымалася аўтарам і сярэднявечча, якое асацыіравалася з інквізіцыяй і аскетызмам, што згубілі “залатое стагоддзе”. Асаблівую ўвагу творца цыклу надаваў асвятленню тэмы кахання ў гістарычным і філасофскім аспектах. Любоўная тэматыка эпапеі прадстаўленая матэрыялам усіх часоў і народаў. Не абышоў паэт маўчаннем і гераічнае мінулае чэшскага народа: у эпічных вершах апетыя Ян Гус, Жыжка, Іеранім Пражскі. Паэт з захапленнем услаўляе барацьбітоў за свабоду чалавецтва: Спартака, Бруна і іншых. Врхліцкі у сваім цыкле хутчэй выступае ў якасці шукальніка прыгажосці. Саму ж эпапею трэба ўспрымаць як складнік паэтычнай эвалюцыі таленавітай асобы, як выражэнне зменаў у адносінах да рэчаіснасці. Часам у некаторых зборніках цыклу рэфлексіўная складальная дамінуе над эпічнай (“Плямы на сонцы”, “Сфінкс” і інш). 

Шэраг лірычных вершаў прысвечаны прыродзе, якую ён успрымаў як пантэіст. Прырода напаўняе радасцю і абуджае творчыя сілы. Нярэдка прырода кантрастуе з недасканалым чалавечым жыццём. Шмат вершаў прысвечаны прыродзе Чэхіі. Менавіта ў іх выступае патрыятычны пачатак (цыкл “Мая Радзіма”: вершы “Зімовы пейзаж”, “Прага ў квеценні”, “Градчаны на заходзе”, “Прадчуванне вясны ў гарах”)

Час ад часу Яраслаў Врхліцкі эстэтствуе і звяртаееца да салоннай лірыкі: піша пра кветкі, каштоўныя камяні, дрэвы, цыгарэты. Такія творы фармальна вельмі вытанчаныя, бездакорныя і дасканалыя, не пазбаўленыя наўмыснай ідэйнай легкаважнасці. 

Цікавы той факт, што да сацыяльнай, патрыятычнай тэматыкі, сюжэтаў з чэшскай міфалогіі і гісторыі Врхліцкі звяртаўся ў крызісныя гады свайго жыцця. Менавіта тады змястоўнасць твора значыла для яго больш, чым фармалістычныя вопыты, да якіх ён быў вельмі схільны. У такія хвіліны паэт імкнуўся да прастаты і яснасці, песенных форм (“Санэты самотнага”, “Сельскія балады”, “Каралавыя астравы” і інш). Адным з апошніх зборнікаў паэта стаў зборнік “Дрэва жыцця” (1909), створаны пад ўражаннем паэзіі Уітмэна, якога Врхліцкі перакладаў. У ім апяваецца жыццё, непадуладнае смерці. Толькі так трэба ўспрымаць і творчую спадчыну самога Яраслава Врхліцкага. 

Пытанні для канторолю

1. Шматпланавасць таленту Яраслава Врхліцкага.

2. Культурны інтэркантэкст у паэтычнай спадчыне Врхліцкага.

3. Гіганты думкі ў паэзіі Врхліцкага (вершы пра знакамітых мастакоў, пісьменнікаў, паэтаў, навукоўцаў, вызваліцеляў народаў, змагароў за свабоду).

4. Інтымная лірыка Яраслава Врхліцкага. Асноўныя тэмы і матывы. Эмацыянальная палітра. Эвалюцыя настрояў, пачуццяў і поглядаў на адносіны мужчыны і жанчыны на працягу творчага шляху.

5. Сучаснасць у паэзіі Врхліцкага. 

6. Чэшская гісторыя і міфалогія ў апрацоўцы паэта. Патрыятычныя матывы ў вершах Врхліцкага.

7. Асаблівасці пейзажнай лірыкі Яраслава Врхліцкага. Вершы пра чэшскую прыроду.

8. «Салонная» лірыка Яраслава Врхліцкага. Адметнасці формы і зместу.

9. Сацыяльныя матывы ў паэзіі Врхліцкага.

10. Руская тэма ў творчасці паэта. Асноўныя імёны, асаблівасці інтэрпрэтацыі і эмацыянальных афарбовак.

11. Фармальная дасканаласць лірыкі Яраслава Врхліцкага. Багацце вершаваных форм у спадчыне паэта.

12. «Эпапея чалавецтва» Яраслава Врхліцкага: ад задумы да ўвасаблення. Канцэпцыя цыклу.

13. Антычныя сюжэты і матывы ў творчасці паэта. Элада як узор прыгажосці, жыццялюбства і прарадзіма мастацтваў.

14. Праграмны зборнік Яраслава Врхліцкага «Дух і свет». Філасофская праблематыка, біблейскія матывы. Шырыня тэматычнага дыяпазону зборніка.

15. Любоўная тэматыка ў «Эпапеі чалавецтва». Філасофскія і гістарычныя аспекты кахання ў трактоўцы Врхліцкага.

16. Пераклады Яраслава Врхліцкага з іншых моў як уклад у скарбніцу чэшскага вершаскладання.

Тэма № 4. Малыя празаічныя жанры ў творчасці Віцезслава Галека

Генерацыя маеўцаў, да якой належаў і В.Галек, высока ацэньвала празаічныя жанры, іх ролю ў пазнанні рэчаіснасці. Большасць паэтаў, якія актыўна друкаваліся ў альманаху „Май“, пісалі апавяданні. У параўнанні з творамі старэйшага пакалення пісьменнікаў проза маеўскай школы была больш шматпланавай і шырэй адлюстроўвала вобраз сучаснага чэшскага грамадства. Гэтая характарыстыка тычыцца і малых празаічных жанраў Віцезслава Галека. Галек спрабаваў напісаць і раман, які вырашаў бы актуальныя праблемы і апісваў усе слаі грамадства. Аднак пісьменнік не здолеў справіцца з пастаўленай мэтай і яго раман „Камедыянт“ (1861) не лічыцца мастацкай знаходкай аўтара. Апавяданні ж і аповесці Галека ўвайшлі ў залаты фонд чэшскай класікі.

У прозе чэшскага пісьменніка паслядоўна выдзяляюцца дзве тэматычныя лініі: жыццё горада і жыццё вёскі. Урбаністычная тэма асвятляецца сатырычна. Як і многія майстры слова таго часу Галек выкрывае абывацеля, яго абыякавасць, самадавольства, павярхоўнасць, тупасць, лжэпатрыятызм, недасведчанасць па многіх пытаннях, вузкасць інтарэсаў. Іронія і гумарыстычны тон прыкметныя нават у назвах твораў: „Маладая ўдава і стары халасцяк“, „Пра тое, як пан Сухі раззлаваўся на ўвесь свет“, „Казка пра адну шляпу“, “Першае каханне“ і інш. Аднак ён не імкнецца глыбока пранікнуць ні ў псіхалогію сваіх герояў, ні ў складанасці гарадскога жыцця. Названыя творы толькі гумарэскі.

Вясковая рэчаіснасць была Галеку бліжэй, чым гарадская, бо ён нарадзіўся ў вёсцы і ведаў яе цяжкае становішча. „Вясковыя“ апавяданні („Музыка“, „Музыкава Лідушка“, „Кацюша, дачка каваля“, „Перавозчык“, „Іржык“ і інш) прасякнуты вялікім спачуваннем да персанажаў. Аўтар падрабязна апісвае асаблівасці сялянскай псіхалогіі, вясковы быт. Шмат увагі надае сцэнам з народнага жыцця. Апавяданні адрозніваюцца разуменнем сацыяльнай абумоўленасці падзей. Фіналы амаль усіх твораў з вясковага жыцця вельмі трагічныя: героі гінуць з-за матэрыяльнай альбо сацыяльнай няроўнасці, з-за канфліктаў паміж асобай і грамадствам, паміж пачуццём і абавязкам. Разам з тым можна вылучыць такія рысы малой прозы Галека, як недастатковая індывідуалізацыя герояў, іх некаторая статычнасць, рамантычная няпэўнасць дзеяння, што дазваляе зрабіць высновы пра яшчэ даволі значны ўплыў рамантычнай эстэтыкі на пісьменніка. Найбольш адметным апавяданнем 60-х гг. з‘яўляецца „Музыкантава Лідушка“ (1861), якое многія даследчыкі называюць своеасаблівай вехай ў творчасці Галека. Вылучаецца твор перш за ўсё сілай мастацкага ўздзеяння на чытача. Пісьменнік удала спалучае бытавыя замалёўкі, лірычныя адступленні і драматычныя пасажы. Тут ужо бачны стыль спелага Галека: сінтэз лірызму, псіхалагізму і драматызму кульмінацыйных сцэн. Такі стыль і эстэтычныя погляды пісьменніка фарміраваліся пад уплывам рускай літаратуры, якую ён актыўна прапагандаваў у Чэхіі. Асабліва палюбіліся яму Гогаль і Тургенеў. Галек нават напісаў выдатнейшы артыкул “Шукаю Гогаля“, у якім заклікаў чэшскіх пісьменнікаў знаходзіць вартыя асмяяння бакі чэшскай рэчаіснасці і выводзіць іх ў сваіх творах. Уздзеянне Гогаля на Галека праяўляецца ў агульнай крытычнай скіраванасці яго творчасці. Па псіхалагічнаму складу і па значнасці маральна-этычнай праблематыкі ў творах Галеку больш блізкі Тургенеў. Дарэчы, на „Нататкі паляўнічага“ чэшскі пісьменнік напісаў захопленую рэцэнзію. Уплыў Тургенева нам бачыцца ў перавазе маральнага тлумачэння асноў светаўладкавання ў аповесцях і апавяданнях Галека. 

Калі ў творах 60-х гг. адсутнічаў нацыянальны каларыт і нацыянальная своеасаблівасць, то ў 70-я гг. Галек піша свае лепшыя нацыянальна адметныя аповесці і апавяданні: „У маёнтку і хаціне“, „На выдзеле“, „Ля пустыннага ўзгорку“, „Студэнт Квох“ і інш. Героі названых твораў ствараюць цэлую галерэю вобразаў чэшскага нацыянальнага характару. Найбольш удалымі лічацца масавыя сцэны з жыцця вёскі ў Галека. Вясковая проза і да Галека была шырока распаўсюджана ў чэшскай літаратуры. Але адметнасць мастацкага свету Галека ў тым, што ён засяроджаны перш за ўсё на ўнутраным свеце чалавека, а не на этнаграфічных апісаннях, быце, прыкметах, традыцыях сялян, хаця дзе-нідзе сустракаецца гэта і ў яго. Сюжэт будуецца так, каб раскрыць думкі, эмоцыя, пачуцці і настроі персанажаў. Нават партрэтныя апісанні амаль адсутнічаюць, паколькі галоўнае для аўтара – гісторыя душы. У малой прозе чэшскага пісьменніка адчувальны ўплыў ідэй утапічнага сацыялізму і маральнага ўдасканальвання як галоўнага рухавіка прагрэсу. Па прыкладу Ж. Ж. Русо і Ж. Санд Галек развівае ў творах канцэпцыю „натуральнага чалавека“, які валодае вострым маральным пачцуццём і не звязаны ўмоўнасцямі свету. Крытэрыем чалавечнасці, дабрыні і маральнасці ў Галека становяцца дзеці. Гэта аснова асноў яго мастацкіх збудаванняў. Часта завязкай апавядання становіцца сустрэча двух дзяцей і ўжо потым разгортваецца асноўны кафлікт. Аўтар упэўнены ў прыроднай роўнасці людзей. Гэты тэзіс раскрываецца галоўным чынам праз роўнасць людзей у каханні (дарэчы, сам Галек праз усё жыццё пранёс вернасць свайму каханню і сваёй жонцы, якую дабіваўся дзесяць гадоў). Цікава, што чэшскі пісьменнік лічыў, што натуральны закон прыроды ў тым, каб любячыя былі роўнымі па ўзросту, сацыяльнаму становішчу, поглядам і г. д. Калі такая раўнавага парушаецца, то гэта вядзе да трагедыі („Ля пустыннага ўзгорку“). Значнае месца займае ў творчасці тэма прыроды. На думку Галека, яна фарміруе здаровыя натуры, духоўную моц і сапраўдную маральную веліч. Таму аўтар пастаянна праводзіць паралелі са светам прыроды. Пейзажы часта падкрэсліваюць душэўны стан герояў, іх роздумы пра сэнс жыцця. Для разумення твораў важнымі з‘яўляюцца вобразы-сімвалы. Адным з найбольш ужывальных становіцца вобраз голага ўзгорку, пустыннага і самотнага. Скразным можна назваць і вобраз вадзяных прастораў, вадзяной стыхіі (сустракаецца як у „вясковай“, так і ў „гарадской“ прозе).

Дзякуючы сваім аповесцям і апавяданням, Віцезслаў Галек заняў у 70-я гг. адно з вядучых месцаў у чэшскай літаратуры. Яго творы былі злабадзённымі, сацыяльна скіраванымі. У іх падымаліся важныя маральна-этычныя праблемы свайго часу: расслаенне вёскі, праблемы дзяцей і бацькоў, ціск аднага чалавека на другога, знікненне патрыярхальнага ўкладу жыцця і патрыярхальных адносін на вёсцы. Галек быў пісьменнікам-рэалістам, які, аднак, кафлікты сваіх твораў вырашаў у духу агульнага прымірэння. Ён не быў прыхільнікам сацыяльных катаклізмаў і рэвалюцыйнага шляху развіцця грамадства. Пісьменнік верыў у маральнае ўдасканаленне чалавека, у сілу выхавання. Галек лічыў, што трэба перарабіць асобнага чалавека і толькі такім чынам можна здзейсніць нейкія перамены ў грамадстве. У гэтым сэнсе можна ахарактарызаваць пазіцыю чэшскага рэаліста як крыху ідэалістычную. Аўтар імкнецца ў сваіх малых празаічных творах даць лепшыя ўзоры чалавечых адносін і стасункаў, адлюстраваць лепшыя рысы чэшскага нацыянальнага характару, паказаць, якім жа павінен быць чалавек. Такая пазіцыя зразумелая, паколькі цэлая генерацыя пісьменнікаў і да Галека (Тыл, Немцава, Светлая) відзела сваё прызначэнне ў выхаванні і асвеце народа, у выпрацоўцы нацыянальнай годнасці і нацыянальнай самасвядомасці. Празаічная спадчына Галека не страціла сваёй актуальнасці і сёння, таму што чэшскі пісьменнік распавядаў пра агульначалавечыя праблемы: адносіны пакаленняў, сэнс сямейнага жыцця, ролю сям‘і і многае іншае. Героі Галека склалі галерэю нацыянальных характараў. Яго проза вабіць шырока скарыстанымі матывамі музыкі, песні і танца. Вобразы персанажаў нагадваюць дзеючых асоб народных песень і ярмарачных балад. Увогуле музыка займае значнае месца ў тэкстах Галека: і як складнік сюжэту, і як рыса паэтыкі, і як занятак многіх персанажаў, і як скразны матыў. Уважліва адбіраў мастак і моўныя сродкі: скарыстоўваў асаблівасці гутарковай мовы, просты сінтаксіс. У той жа момант з дапамогай паўтору пэўных сказаў ён ствараў неабходны лірычны настрой. Некаторыя даследчыкі нават лічаць, што можна гаварыць пра рытм прозы Віцезслава Галека. Галек, бясспрэчна, пакінуў глыбокі след ў духоўным жыцці чэшскай нацыі.

Пытанні для кантролю

1. Асноўныя тэматычныя лініі ў прозе Галека.

2. „Гарадская“ проза Віцезслава Галека. Тэмы, героі, мастацкія адметнасці.

3. „Вясковыя“ апавяданні і аповесці пісьменніка.

4. Сістэма вобразаў у вясковай прозе. Чэшскі нацыянальны характар ва ўвасабленні Галека. Вобраз дзіцяці як цэнтр мастацкага свету пісьменніка.

5. Маральна-эстэтычная праблематыка ў аповесцях і апавяданнях Галека. 

6. Агульначалавечая праблематыка аповесцяў і апавяданняў Віцезслава Галека.

7. Тэма кахання. Яе інтэрпрэтацыя і вырашэнне ў творах Галека.

8. Музыка ў творах пісьменніка (як складнік сюжэту, як рыса паэтыкі, як занятак перасанажаў, як скразны матыў).

9. Прырода як важны складнік мастацкіх збудаванняў малых жанраў Галека. Асноўныя вобразы-сімвалы ў прозе.

10. Псіхалагізм прозы Віцезслава Галека.

11. Галек і развіццё вясковай прозы ў ХІХ стагоддзі (Галек і Немцава, Галек і Светлаяі інш.).

12. Стылёвыя асаблівасці малых жанраў у творчасці пісьменніка.

13. Уплыў рускай літаратуры на мастацкую індывідуальнасць Віцезслава Галека.

Тэма № 5. Паэзія Віцезслава Галека

Цягу да літаратуры ў Галека абудзіў пісьменнік-патрыёт В.Кліцпера, які быў дырэктарам Пражскай акадэмічнай гімназіі, дзе вучыўся малады чалавек. У 1954 г. у часопісе “Люмір” з’явіўся першы верш таленавітага хлопца “Нехрышчоная душа”. Так Галек увайшоў у літаратуру, выявіўшы сябе пазней і як паэт, і як празаік, і як драматург, і як літаратурны крытык. Галек стаў адным з рэдактараў паэтычнага альманаха “Май”, які фарміраваў літаратурную свядомасць чэшскага народа. Узначальваў літаратурную секцыю культурна-асветніцкага аб’яднання “Умнелэцка бэсэда”, выдаваў часопіс “Люмір”, рэдагаваў часопіс “Кветы”.

Віцезслаў Галек паступова займае адно з першых месцаў на чэшскім паэтычным Алімпе. Ён становіцца вельмі пранікнёным паэтам-лірыкам, які апявае родную прыроду, каханне, дае цудоўныя ўзоры песеннага і баладнага жанру. 

Яго зборнік “Вечаровыя песні” (1857) з’яўляецца першай кнігай інтымнай лірыкі ў чэшскай літаратуры, у якой паэт расказвае пра эмоцыі і перажыванні закаханага. Зборнік быў першай лірычнай кнігай Галека. Вершы гэтага зборніку падаюцца без назваў, але пад нумарамі і могуць успрымацца як лірычны цыкл, у якім ўвасобіліся розныя жыццёвыя ўражанні і пачуцці. Паступова выкрышталізоўваецца і ўнутрана супярэчлівы лірычны суб’ект. Галоўная тэма зборніка – шчаслівае каханне. Натхніцелькай стала пражская дзяўчына Даротка Горачкава, ў якой паэт быў хатнім настаўнікам, а пасля дзесяці год кахання і чакання яны ажаніліся. Галек не засяроджваецца на індывідуальнай непаўторнасці каханай дзяўчыны, на перыфірыі яго ўвагі знаходзяцца псіхалагічныя назіранні і эратычныя адносіны да каханай. Для паэта цікавыя пазачасавыя праявы кахання і ўслаўленне яго як найвышэйшай жыццёвай каштоўнасці. Зноў і зноў ён выказвае ўдзячнасць нават за маленькае праяўленне адданасці і за магчымасць абсалютнага збліжэння з іншым чалавекам. Каханне дапамагае Галеку глыбока пранікнуць ва ўнутраны свет чалавека, яно прыносіць радасць, адчыняе душу для іншых людзей і сусвета. Лірычнага героя зборніка каханне ператварае ў паэта. Хвіліны, праведзеныя з мілай, -- найвышэйшае блажэнства. Інтэнсіўнасць пачуцця неаднойчы выклікае ў лірычнага героя боль і слёзы, нават узнікае матыў лопнуўшага сэрца, якое не вытрымала вялікага ўзаемнага эмацыянальнага напружання. Значную ролю ў зборніку адыгрываюць матывы чысціні і нявіннасці. Пасламі кахання выступаюць анёлы, і сам Бог з’яўляецца адданым ахоўнікам закаханых. Тым не менш каханне Галека – гэта зямное каханне. Галек імкнецца данесці да чытача пэўную ідэалогію і метафізіку кахання: гэта ўсеахопная, паўсюль пранікаючая касмічная сіла, якая надае свету сэнс існавання. Лёсавызначальнасць эратычных адносін у тым, што яны частка ўніверсальнай любові. Чалавечае каханне выяўляе ўсё, што ёсць чалавечага ў чалавеку, яно не залежыць ад рознага кшталту іерархій. Аўтар вельмі дэмакратычны ў сваёй пазіцыі. Ён лічыць гэтае пачуццё магутным лекам ад розных хвароб. Гуманістычная актыўнасць і пазітыўнае стаўленне да жыцця адбіліся ў зборніку “Вечаровыя песні” ва ўяўленнях пра моц паэзіі і ролю паэта. Паміж эратычнымі вершамі, дзе пясняр ў першую чаргу агучвае пачуцці, сустракаюцца пасажы, галоўнай тэмай якіх становіцца ўхваленне пераўтвараючай сілы паэта, калі ён сваю каханую робіць каралевай свету. У канцы зборніка шэраг вершаў сцвярджае, што паэт – гэта правадыр чалавецтва да розуму, святла, нязведаных таямніц. Галек узвялічвае паэта да прарока і місіі, які вяршыць апошні суд. У той жа момант паэт выступае як аснова асноў нацыянальнай экзістэнцыі. Дастаткова незвычайна суіснаванне ў цыкле інтымнай лірыкі вобразаў паэта-прарока і паэта-песняра кахання. Тут адчувальны ўплыў рамантычнага і перадрамантычнага культу генія ў еўрапейскіх літаратурах. Разам з тым трэба ўлічваць ролю паэта і паэзіі ў чэшскім грамадстве падчас абуджэння працэсу нацыянальнага адраджэння. Частотнымі з’яўляюцца ў зборніку вобразы вечара і ночы, якім спадарожнічаюць абавязковыя атрыбуты – зоркі, месяц, ружы, салавей, цякучыя воды і г. д. У адрозненні ад рамантыкаў Галек не ўпісвае ў панараму краю лёс героя, а камбінуе розныя лірычныя элементы для выклікання пэўных эмоцый і настрояў. У паэта яшчэ не адчувальны скепсіс і іронія да рамантычнага рэквізіту, наадварот, ён скарыстоўваецца для адлюстравання гарманічнага жыццёвага вопыту. Лірычны герой пражывае сваё каханне без традыцыйных на той час забабонаў. 

Паэтычны матэрыял скампанаваны паводле песеннага прынцыпу. Песні-вершы Галека ўяўляюць сабой звычайна камбінацыю чатырох- альбо трохстопавага ямбу і падзяляюцца на чатырохрадкоўі з перарваным рытмам. Існуе іх пэўная сэнсавая і інтанацыйная паралельнасць, якая выражаецца праз анафары, рэфрэны і г. д. Паэт арыентуецца на прастату народнай песні. Але эмацыянальны змест зборніка цалкам адрозніваецца ад фальклорных песень, паколькі выразна ўказвае, што гэта вынік дзейнасці літаратурна адукаванага таленту. Уражанні ж непасрэднасці і наіўнасці песень чэшскага паэта звязаны з песеннай рытмікай і кампазіцыяй, а таксама абумоўлены скарыстаннем размоўнага стылю, што было значным наватарствам у чэшскай лірыцы. У рамках песеннай стылізацыі Галек адмаўляецца ад кніжных “паэтызмаў” і звяртаецца да стылю інтымнай размовы. Галек пісаў “Вечаровыя песні” для сваіх сучаснікаў і поспех зборніка быў вялікім. Ён паўплываў на Сладэка і Врхліцкага, Чэха і Краснагорскую. Лёгкія музычныя рытмы зборніка прывабілі Б.Сметану, які напісаў шэраг рамансаў і песень на словы Галекаўскіх тэкстаў.

У 1874 г. свет пабачыў зборнік “У прыродзе”. Паэт перадае бязмежнае захапленне прыродай роднай зямлі. Для яго прырода – гэта свята прыгажосці, крыніца радасці і шчасця. Паэт апявае гармонію і свабоднае развіццё прыроды, якое супрацьпастаўляецца несправядлівым законам, якія ўладараць у чалавечым грамадстве. Кніга ўвабрала вялікую колькасць вершаў, падзеленых на тры часткі: першая ўключае шэсцьдзесят вершаў, дзве апошнія па пяцьдзесят шэсць. Першапачаткова ўсе вершы выдаваліся асобна. Некаторыя з іх не маюць назваў. Зборнік змяшчае пейзажную і рэфлексіўную лірыку, інспіраваную спакойнай прыродай сярэдняй Чэхіі, дзе нарадзіўся і праводзіў вольны час паэт. Усе вершы ствараюць дробныя цыклы паводле пэўных настрояў, пор года альбо часу сутак і г. д. Першая частка ўвабрала лірычныя замалёўкі з матывамі прыроды-натхніцелькі паэта, атаясамлівання з нейкімі з’явамі прыроды. Другая частка будуецца на аснове прыроднага цыклу: вясна, лета, восень, зіма. Трэцяя дае казачныя выявы прыроды. Распавядае пра падзеі на зямлі, у лесе, на небе. Паэт смуткуе з-за адчужэння чалавека ад прыроды, узгадвае негатыўныя грамадскія з’явы (войны, сацыяльную няроўнасць, абыякавасць чалавека да чалавека, страту роднай мовы), якія і ёсць вынік гэтага адчужэння. Галек патэтычна заклікае жыць па прыродных законах. У сваёй кнізе чэшскі паэт абапіраецца на ідэалогію асветніцтва з яго кантрастам прыроды і культуры, на ідэі Русо. Прырода апісваецца як пазачасавы ідэал для чалавека, чым ствараецца амаль што міфалагічны вобраз матухны-прыроды. Галек палемізуе з пазітывісцкімі ўяўленнямі пра прыроду. Самымі цікавымі ў зборніку сталі паэтычныя вобразы, персаніфікацыі, фальклоныя вобразы, традыцыйныя алегорыі, з дапамогай якіх Галек стварае атмасферу інтымнасці, амаль сямейных ці партнёрскіх адносін чалавека і прыроды. Вобразы вельмі канкрэтныя, што тлумачыцца блізкасцю да прыроды самога паэта, які вырас на вёсцы. Галек шмат разважае і пра лёс народа. задачы паэзіі і сваё месца ў грамадстве.

Апошнім паэтычным зборнікам стаў зб “Казкі пра нашу вёску” (1974). У ім раскрываецца паэзія і трагізм сялянскага жыцця. У зборніку дамінуе жанр балады, які паэт вельмі любіў і звяртаўся да яго з самага пачатку сваёй творчасці. Але калі першыя балады 50-х гг. былі напісаны пад уражаннем Эрбена, то цяпер паэт схіляецца да рэалістычных тэндэнцый: рэалістычна тлумачацца жыццёвыя падзеі, рэалістычна абмалёўваюцца характары, багата ўжываюцца бытавыя дэталі, актыўна скарыстоўваецца гумар, героямі становяцца простыя чэшскія людзі. У вершах Галек захоўвае строй гутарковай мовы, імкнецца перадаць псіхалагічныя асаблівасці мовы персанажаў балад. Часта ўжываецца аўтарам маналог альбо дыялог. Асобна можна выдзеліць антыкаталіцкія матывы зборніка. Такім чынам, відавочна багацце лірычнага таленту Віцезслава Галека, які назаўсёды ўвайшоў у скарбніцу чэшскай паэзіі.

Пытанні для кантролю

1. Творчая эвалюцыя Галека-паэта.

2. Зборнік „Вечаровыя песні“. Асноўныя тэмы, матывы. Аўтабіяграфізм зборніка.

3. Вобраз лірычнага героя ў зборніку „Вечаровыя песні“.

4. Канцэпцыя кахання ў зборніку „Вечаровыя песні“. Вобраз каханай.

5. Праблема метаду зборніка „Вечаровыя песні“.

6. Мастацкія асаблівасці вершаў зборніка „Вечаровыя песні“ (тропы, рытміка, строфіка, кампазіцыя і г. д.).

7. Зборнік „У прыродзе“. Кампазіцыйная адметнасць.

8. Ідэйна-тэматычныя асаблівасці зборніка „У прыродзе“.

9. Пейзажная лірыка ў зборніку.

10. Рэфлексіўная лірыка ў зборніку.

11. Стылёвыя прыкметы зборніка „У прыродзе“.

12. Зборнік „Казкі пра нашу вёску“. Жанрава-тэматычнае ядро зборніка. Адрозненне ад папярэдніх паэтычных кніг.

13. Тэма паэта і паэзіі ў спадчыне Галека.

Літаратура:

История литератур западных и южных славян. Формирование и развитие литератур Нового времени. Вторая половина XVIII- 80-е годы XIX века. Т.2. М., 1997

Кузнецова Р. История чешской литературы. М., 1987.

Очерки истории чешской литературы XIX- XX вв. М., 1963.

Dějiny české literatury. Sv.3. Praha, 1959.

Hrabák J, Jeřabek D, Tichá Z. Průvodce po dějinach české literatury. Praha, 1984.

Novák A. Dějiny českého písemnictví. Praha, 1994.

Přehledné dějiny literatury. Dějiny české a slovenské literatury s přehledem vývojovych tendencí světové literatury do první světové války. Praha, 1992.

Vlček J. Dějiny české literatury. Praha, 1960.

Никольский С.В. Две эпохи чешской литературы. М., 1981.

Slovník básnických knih: Díla české poezie od obrození do roku 1945. Praha, 1990.

Janačková J. Česká literatura 19 století: od Machý k Březinovi. Praha, 1994.

Jeřábek D. Tradice a osobnost: k problematice české literatury 19 století. Brno, 1988.

Jeřábek D. V. Hálek literární kritik. Praha, 1959.

Mukařowský J. Kapitoly z české poetiky. I-III.Praha, 1948.

Nejedlý Z. O literatuře. Praha, 1953.

Nejedlý Z. Tyl, Hálek, Jirásek. Praha, 1950.

Rybák M. Doba a umění. Praha, 1961.

Tichý V. Básník Vítězslav Hálek. Praha, 1944.

Václavek B.Literární studie a podobizny. Praha, 1962.

Šalda F.K. Šaldov Zápisník. Praha, 1934-1935.

Тэма № 6. Ешцецкі і старапражскі цыклы ў творчасці Караліны Светлай

Вельмі вялізная творчая спадчына Караліны Светлай займае ў прозе генерацыі пісьменнікаў-маеўцаў значнае і адначасова асаблівае месца. Светлая моцна пакутавала ў жыцці ад павярхоўнасці і абыякавасці людзей, таму яна мэтанакіравана шукала абрысы новага маральнага светапарадку, які б даў правільны накірунак і пэўны сэнс жыццю. Свае погляды і светаўспрыманне яна ўвасобіла ў характарах герояў сваіх кніг, галоўным чынам, у вобразах жанчын. Праз іх пісьменніца хацела паўплываць на сучаснае ёй грамадства і садзейнічаць яго паляпшэнню. Караліна Светлая тварыла ў асноўным у 60-70-я гг., калі ў літаратуры шырылася вострая крытыка ценявых бакоў буржуазнай маралі. Матэрыял для сваіх апавяданняў і раманаў Светлая чэрпала з двух крыніц: з жыцця мяшчанскай Прагі і тагачаснай вёскі Ешцецкага краю. Нікчэмнасць, убогасць духоўнага жыцця пражан кантрастуе са здаровай жыццёвай пазіцыяй і маральнымі ўстаноўкамі герояў Ешцецкага цыклу. Вобразы ў прозе пісьменніцы вылучаюцца псіхалагічнай дакладнасцю і ў той жа момант складанасцю, вялікім эмацыянальным напружаннем, драматычнымі і вельмі цікавымі фабуламі.

Светлая ўваходзіла ў літаратуру з яснымі, склаўшыміся поглядамі на жыццё і на мастацтва. Яна была патрыёткай, якая вывучыла чэшскую мову толькі ў сталым узросце. Захаплялася Байранам, Скотам, Шылерам, Гётэ. Узорам для яе была Арлеанская дзева. Караліну Светлую прыцягвала чэшскае нацыянальнае жыццё, і яна з юнацтва марыла пра пісьменніцкую працу. Ідэалам для Светлай становяцца Бажэна Немцава і Жорж Санд, ідэі і творчасць якіх заўсёды застаюцца яе арыенцірам. Караліна Светлая – гэта псеўданім Іаганны Мужакавай, пад якім пісьменніца пачала друкавацца ў альманаху “Май” у 1958 г. Светлая – вёска ў Ешцецкіх гарах на паўночным захадзе Чэхіі, дзе жылі бацькі мужа і дзе Іаганна праводзіла многія летнія месяцы. Гэтаму псеўданіму яна была верная ўсё жыццё. Першай жа спробай пяра стала навэла ”Двайное абуджэне”, у якой пісьменніца выявіла самыя яскравыя рысы свайго таленту: майстарскае пранікненне ў жаночую псіхалгію, зварот да праблемы выхавання жанчыны і яе ролі ў грамадстве. Падштурхнуў да пісьменніцкай працы Светлую В. Галек, з якім яна сябравала ўсё жыццё. Літаратурныя інтарэсы зблізілі яе з Нэрудай. Іх адносіны паступова перараслі ў каханне, але Караліна Светлая не здолела пакінуць свайго мужа, хаця да таго часу і расчаравалася ў ім. 

Цэнтральнае месца ў творчасці пісьменніцыя займае Ешцецкая проза. Да названага цыклу далучаюць „Вясковы раман“ (1867), „Крыж ля ручая“ (1868), „Кантарша“ (1869), „Франціна“ (1870), „Бязбожнік“ (1873) і вялікую колькасць апавяданняў. У Ешцедзе Светлая добра пазнаёмілася з народнымі характарамі, лёсамі, звычаямі, укладам жыцця, праблемамі. Яна злілася з народнай стыхіяй. Героі і асабліва гераіні гэтага цыклу ўвасобілі лепшыя рысы чэшскага народа. Яны сталі ідэалам гарманічнага яднання фізічнай і маральнай прыгажосці. Раманы, аповесці і апавяданні Ешцецкага цыклу ярка апісавюць тагачасную вёску з усімі яе сацыяльнымі і маральнымі асаблівасцямі і праблемамі: шлюб без кахання, несвабода асобы і г. д. Але галоўнае пытанне, якое хвалявала аўтарку, -- гэта прызначэнне жанчыны, яе месца ў сучасным жыцці ўвогуле і жыцці вёскі ў прыватнасці. На думку Караліны Светлай, чэшская вёска была цэнтрам самых вострых пытанняў чэшскага грамадства. Проза пісьменніцы насычана страсцямі, бурлівымі пачуццямі і эмоцыямі. Героі часта аказваюцца перад выбарам паміж каханнем і абавязкам і амаль заўсёды выбіраюць абавязак, як зрабіла і сама аўтарка, за што вядомы чэшскі крытык Ф. К. Шальда, прачытаўшы перапіску Светлай і Нэруды, назваў пісьменніцу „ільвіцай духу“. Сюжэты сваіх твораў яна бярэ з сямейных паданняў і гісторый Ешцецкага краю. Светлая падрабязна апісвае ў кнігах вясковае быццё, народныя звычаі, абрады. Усе гераіні надзяляюцца выключнымі, вельмі моцнымі характарамі, якія сустракаюцца ў рэальным жыцці не так часта. Вобразы жанчын у прозе крыху прыўзняты над рэальнасцю, але не адарваны ад яе. Карціна вёскі, намаляваная пісьменніцай, амаль усеахопная, але акцэнтуецца, тым не менш, менавіта маральны аспект. Гераіні падаюцца шматпланава – і з адмоўнымі і са станоўчымі якасцямі сваёй душы. Пафас Светлай у пратэсце супраць прыніжэння жанчыны, у барацьбе за яе адукаванасць, права на працу і пэўнае становішча ў грамадстве. Значнасць твораў Ешцецкага цыклу зусім не лакальная, таму што аўтарка імкнецца да шырокіх абагульненняў і высноў. Яе непакоіць лёс чэшскага народа і чэшскай жанчыны.

Мастацкі цікавым і тэматычна значным з‘яўляецца і старапражскі цыкл Караліны Светлай, які ўключае раманы „Першая чэшка“ (1861), „На світанку“ (1864), „Апошняя пані з Глогава“ (1870), „ Каралеўна званочкаў“ (1872) і інш., шмат апавяданняў, аповесці „Чорны Петршычэк“ (1871), „Дачка свайго бацькі“ (1884) і г. д. У названых творах адлюстраваны цяжкі лёс першых будзіцеляў, барацьба асветнікаў з рэлігійнымі догмамі і фанатызмам, рэвалюцыйныя выступленні сялянскага насельніцтва, спробы абудзіць нацыянальную свядомасць чэшскага народа. Назва цыклу тлумачыцца тым, што пісьменніца ў цэнтр аповеду ставіць карціны быту і нораваў старой Прагі, характары пражскіх абывацеляў. Раманы і аповесці старапражскага цыклу звязаны з канкрэтнай эпохай, але да гістарычнага жанру аднесці іх нельга, негледзячы на паўнату і верагоднасць апісанняў. Аўтарка ў інтэрпрэтацыі тэмы абапіраецца на прагрэсіўную канцэпцыю чэшскай гісторыі Ф. Палацкага: узгадвае ідэйную спадчыну Абшчыны чэшскіх братоў, паслядоўнікамі якіх з‘яўляецца большасць станоўчых герояў Светлай. Зразумела, што пісьменніцу ў дзейнасці Абшчыны цікавіў не кафесійны , а маральна-этычны бок іх духоўнай спадчыны. Часта можна вылучыць ў творах такі жанравы складнік, як раман-выхавання. Гэта тычыцца і рамана „Каралеўна званочкаў“, і аповесці „Чорны Петршычэк“, і некаторых. інш. У прозе Караліны Светлай паўстае манументальны вобраз горнага Ешцеда і такі ж манументальны вобраз старой Прагі, па вуліцах якой яе, яшчэ зусім маленькую, вадзіў бацька і распавядаў таямнічыя гісторыі. У адлюстраванні Прагі пісьменніца абапіралася на традыцыі Тыла, які стаў першым песняром стовежавай Прагі ў чэшскай літаратуры Новага часу. Аўтарка звярталася да праблемы чалавечага шчасця, якому перашкаджае сацыяльная няроўнасць і хлуслівая мараль. Гэтую тэму яна распрацоўвае ў аповесці „Чорны Петршычэк“. І амаль праз кожны твор чырвонай ніццю праходзіць жаночае пытанне. У гэтым сэнсе на пісьменніцу аказала ўздзеянне Жорж Санд. Аднак праблему жаночай эмансіпацыі Светлая вырашае не толькі ў сямейным жыцці. Яе хвалюе перш за ўсё бяспраўнае становішча жанчыны ў грамадстве. 

Паэтыку прозы Светлай вылучае драматызм зместу і дыялагічнасць формы. Сучаснікі бачылі ў гэтым пэўную блізкасць да драматургіі. Трэба ўхваліць і дыяпазон моўнага майстэрства аўтаркі, якая авалодала чэшскай мовай, будучы дарослай. У творах ужываюцца вясковыя абароты і лексіка, мова пражскіх вуліц другой паловы ХІХ стагоддзя, архаізаваная лексіка чэшскіх патрыцыяў канца ХVIII стагоддзя. Кожны персанаж мае свой моўны партрэт, які адпавядае ўзросту, сацыяльнаму статусу, характару, заняткам. Значную ролю адыгрывае простая мова, маналогі і дыялогі, праз якія падаюцца разважанні персанажаў, адметнасці іх характараў, абмалёўваюцца пэўныя падзеі. Адразу звяртае ўвагу псіхалагізм прозы Караліны Светлай, скурпулёзна распрацаваныя вобразы. Калі спрабаваць акрэсліць мастацкі метад пісьменніцы, то трэба ўлічваць сталае спляценне элементаў рамантызму і рэалізму. У некаторых творах праяўляюцца нават сентыментальна-асветніцкія тэндэнцыі. Аўтарка рэалістычна апісвае асяроддзе, дэталі быта, выразныя якасці чалавечай натуры, разумее сацыяльную абумоўленасць падзей. Але вырашэнне сацыяльных канфліктаў пісьменніца спрабуе даваць з агульнагуманістычных пазіцый дабра, справядлівасці, як гэта рабіў яе настаўнік В. Галек. Не абыходзіцца Светлая і без рамантычнай гіпербалы: у раскрыцці духоўнага свету герояў, у захапленні алегарычным вобразамі і сімволікай. Светлая майстарскі авалодала эпічнай формай, у якую цудоўна ўпісаліся складаныя характары яе персанажаў, якія заўсёды знаходзяцца ў руху, у канфлікце з сабой і акаляючым светам. Дынаміка – вось што вабіць у творчасці пісьменніцы. Уражвае эмацыянальнасць аповеду, усхваляваныя інтанацыі. Чытач стала знаходзіцца ў напружанні падчас знаёмства з творамі Светлай. Тэксты насычаны філасофскімі разважаннямі пра сэнс чалавечага жыцця, месца чалавека ў грамадстве, абавязак перад сабой і людзьмі. Незвычайныя, смелыя, гордыя натуры яе герояў кантрастуюць з жыццёвай руцінай. Бясспрэчнай з’яўляецца павучальнасць, пэўны дыдактызм творчасці пісьменніцы, але імкненне паказаць ідэал – зусім няблага. Ужо пры жыцці Караліна Светлая набыла еўрапейскую вядомасць і перакладалася на нямецкую, польскую, рускую, французкую і інш. мовы. Без перабольшвання можна сцвярджаць, што сёння яе раманы і аповесці актуальныя і цікавыя сваімі мастацкімі здабыткамі і ідэйна-тэматычнай насычанасцю.

Пытанні для кантролю

1. Жыццёвы і творчы шлях Караліны Светлай. Агульная характарыстыка.

2. Караліна Светлая і Бажэна Немцава: праблема ўплыву. Агульнае і адрознае ў творчасці.

3. Караліна Светлая і Жорж Санд : разуменне праблем жаночай эмансіпацыі. Інтэрпрэтацыя жаночага пытання ў творчасці.

4. Светлая і Нэруда: гісторыя кахання, перапіска. Артыкул Ф. К. Шальды “ Караліна Светлая і Ян Нэруда”. Ян Нэруда пра творчасць Караліны Светлай.

5. Марыя Пуйманава пра Караліну Светлую.

6. Караліна Светлая пра значэнне літаратуры, палітычнасць пісьменніка і літаратуры.

7. З нататніку Караліны Светлай: роздумы, афарызмы, запісы; этнаграфічныя і моўныя заўвагі наконт жыцця Ешцеду.

8. Ешцецкая проза Караліны Светлай: праблематыка, паэтыка.

9. Сістэма вобразаў Ешцецкага цыклу. Жаночыя характары.

10. Старапражскі цыкл. Тэматычная адметнасць. Праблема жанравага вызначэння твораў гэтага цыклу.

11. Жаночыя вобразы рамана “Каралеўна званочкаў”.

12. Прага ў раманах і аповесцях пісьменніцы. Уплыў традыцыі Тыла ў апісанні Прагі.

13. Праблематыка аповесці “Чорны Петршычэк”.

14. Мастацкія асаблівасці прозы Караліны Светлай.

15. Моўнае майстэрства Караліны Светлай.

16. Псіхалагізм прозы чэшскай пісьменніцы. Псіхалагічныя партрэты герояў.

17. Праблема метаду Светлай.

18. Філасафічнасць прозы К. Светлай. Роздумы Ф. К. Шальды па гэтаму пытанню.

19. Дыдактычная тэндэнцыя ў творах пісьменніцы.

Літаратура:

Dějiny české literatury. Praha, 1959-60.

Hrabák J, Jeřabek D, Tichá Z. Průvodce po dějinach české literatury. Praha, 1984.

Novák A. Dějiny českého písemnictví. Praha, 1994.

Přehledné dějiny literatury. Dějiny české a slovenské literatury s přehledem vývojovych tendencí světové literatury do první světové války. Praha, 1992.

Vlček J. Dějiny české literatury. Praha, 1960.

Slovník českých spisovatelů. Praha, 1964.

Št´astný R. Čeští spisovatelé deseti století. Slovník českých spisovatelů od nejstarších dob do počatku 20 století.Praha, 1974.

Jurčinová E. Podobizny spisovatelek světové galerie. Praha, 1929.

Nováková T. Karolina Světlá, její život a spisy. Praha, 1890.

Novák A. Myšlenky a spisovatelé. Praha, 1914.

Novák A. Podobizny žen. Praha, 1918.

Polemika s dobou. Karolina Světlá ve vzpominkách a korespondenci současniků. Praha, 1969.

Špičák J. Karolina Světlá. Praha, 1980.

Šalda F.K. Kritické projevy 8. Praha, 1956.

Тэма № 7. Раман-эпапея Алоіса Ірасэка „Ф.Л.Век“

Алоіс Ірасэк з’яўляецца стваральнікам чэшскай гістарычнай белетрыстыкі. Дэмакратычныя ўяўленні пісьменніка аб гісторыі ў сваёй аснове базуюцца на канцэпцыі Палацкага. Творчасць Ірасэка ахоплівае перыяд ад міфалагічных часоў да эпохі пісьменніцкай маладосці. Аўтар у асноўным засяроджаны на 3-х перыядах чэшскай гісторыі:

· гусіцтва;

· пабелагорскі перыяд;

· перыяд нацыянальнага адраджэння.

Ірасэк малюе лёсавызначальныя для народа часы. Адзіным носьбітам гістарычнага жыцця і гістарычных здзяйсненняў ён лічыць менавіта народ. Вяршыняй чэшскай гісторыі пісьменнік бачыў названыя тры эпохі. Характар нацыянальнага адраджэння, на думку Ірасэка, быў выключна народным. Героі яго кніг адначасова творцы і носьбіты гісторыі. Выразным знакам майстэрства пісьменніка стала гармонія паміж індывідуальна-асабовым і грамадскім у вобразах яго герояў. Перш за ўсё Ірасэк імкнецца ў сваіх творах адлюстраваць гарамадскае быццё, таму асоба ў раманах апісваецца і падаецца так, каб была прадстаўлена эпоха, яе асноўныя тэндэнцыі і думкі.

Ірасэк актыўна шукаў новыя формы чэшскага гістарычнага раману, які да яго не атрымаў асаблівага развіцця ў чэшскай літаратуры. Пісьменнік абапіраўся на раманістыку В. Скота і Б. Тршебізскага, што адчуваецца ў першых спробах чэшскага аўтара ў русле гістарычнага рамана. Ірасэк марыў гарманізаваць гістарычны і мастацкі аспекты. Ён хацеў прымірыць праўду і вымысел, захаваць каларыт часу. Узорам для яго быў Леў Талстой. Ірасэк імкнуўся, каб ў яго творах, як у раманах Талстога, гістарычныя падзеі сталі арганічнай часткай аповеду. Актуальнай для чэшскага пісьменніка была праблема сэнсу і ролі гістарычнага раману ў сучасным яму грамадстве. Ён хацеў пераадолець непраўдападобнасць гістарычных стылізацый і падыйсці да рэальнага адлюстравання мінулага Чэхіі.

Першапачаткова ў сваіх раманах Ірасэк звяртаецца да нейкіх вузкалакалізаваных падзей (“Псаглаўцы”). Часта ён стварае проста баладныя вобразы гісторыі жыцця і барацьбы сялянскага люду за сацыяльную справядлівасць. Але заўсёды пісьменнік стараецца паказаць два бакі эпохі: сацыяльны і духоўны, дэталёва апісаць не толькі падзеі і каларыт, але даць гісторыю ідэй, думак, абмаляваць нацыянальны характар і ментальнасць таго часу, да якога звяртаецца.

Паступова чэшскі пісьменнік эвалюцыянуе ад малых жанравых форм да буйных. Нават шматтомныя гістарычныя цыклы перарастаюць ў нацыянальныя эпапеі, у адлюстраванне народных рухаў, якія ахопліваюць цэлыя дзесяцігоддзі. У 90-я гг. у яго творчасці з’яўляецца жанр рамана-хронікі, да якога і належыць пяцітомны раман “Ф. Л. Век” (1888—1906). Ірасэк апісвае культурнае і сацыяльна-палітычнае жыццё эпохі нацыянальнага адраджэння ў Чэхіі. Ён упэўнены, што галоўным носьбітам нацыянальанга жыцця, захавальнікам традыцый і мовы выступае чэшскі народ. Эпапея раскрывае нацыянальнае адраджэнне як перыяд абуджэння ўсёй нацыі. У творы асветлены асноўныя праблемы гэтага часу: працэс фарміравання чэшскай нацыі, станаўленне капіталістычных адносін. Аўтар выкарыстоўвае ў якасці фону міжнародныя падзеі таго часу. У жанравых адносінах “Ф. Л. Век” – сямейная хроніка. У цэнтры ўвагі гісторыя жыцця купца Века. Паралельна ўвасабляюцца галоўныя падзеі канца ХVІІІ—пачатку ХІХ стагоддзяў. У рамане шырока падаецца панарама жыцця тых часоў: апісваюцца прадстаўнікі ўсіх саслоў’яў чэшскага грамадства, вялікая колькасць чалавечых тыпаў. Падрабязна даюцца іх партрэты і характарыстыкі. Сярод персанажаў рамана шмат рэальных гістарычных асоб. На яго старонках дзейнічаюць вядомыя ў той час пісьменнікі, паэты, вучоныя, кампазітары, выдаўцы, артысты, драматургі, палкаводцы (Моцарт, Сувораў, Там, Добраўскі, Добнэр, Пельцэль, Прахазка, Выдра, Крамерыус і інш). Аўтар цікава ўплятае ў аповед іх асабістае жыццё, факты біяграфіі і гістарычна значныя ўчынкі. Большасць сапраўдных гістарычных асоб у рамане ўвасабляе тыповыя рысы чэшскага народа. Ірасэк апісвае маленькі гарадзішка Добрушку і вялікую Прагу, тэатры і бенедыктынскі манастыр, літаратурныя салоны, музычныя вечары і шмат чаго іншага. «Малыя», невядомыя нікому людзі, жыхары вёсак і вёсачак, маленькіх правінцыяльных гарадоў таксама цікавяць аўтара і старанна характарызуюцца пісьменнікам. 

Вялікае месца адводзіцца на апісанне падзей, звязаных з напалеонаўскімі войнамі і ўваходам рускіх войскаў у Прагу. Тут адбілася вельмі прыязнае стаўленне чэхаў да рускага народа. На той час перамога рускіх і прыход на чале з Суворавым у Прагу азначаў росквіт вялікай ідэі -- нацыянальнай славянскай ідэі, што было вельмі важна для чэшскага народа.

Невыпадковым бачыцца і перанясенне падзей у правінцыяльны горад, таму што Прага была шматмоўнай, а патрыярхальныя нацыянальныя традыці захоўваліся менавіта ў такіх малых гарадочках, якія і адыгралі рашаючую ролю ў развіцці і распаўсюджванні нацыянальнага адраджэння ў Чэхіі.

 Вобраз галоўнага героя мае рэальныя карані: у 1769—1847 гг. жыў добрушскі купец Францішак Гек, якога пісьменнік вывеў пад прозвішчам Век. На самой справе Гек быў не проста патрыятычна настроеным чалавекам, а паэтам, чые творы ў 1907—1924 гг. гісторык літаратуры Якубец сабраў ў трохтомнік. Францішак Век паказаны ў эпапеі ў асабістай і грамадскай эвалюцыі. Патрыятычная дзейнасць Века набывае новыя формы, становіцца больш дакладнай. Ён асэнсоўвае, што служыць свайму народу можна на любой ніве. Гэтаму вельмі садзейнічае сяброўства галоўнага героя з Крамерыусам. 

Алоіс Ірасэк рэалістычна аднаўляе ў рамане-эпапеі “Ф. Л. Век” найбольш характэрныя тэндэнцыі, якія адыгралі значную ролю ў развіцці чэшскай нацыі. Раман уяўляе сабой эпічны твор, у якім раскрываецца вялікі гістарычны канфлікт. Трэба адзначыць вастрыню, драматызм сюжэта, імкненне пісьменніка выявіць сацыяльную абумоўленасць падзей і характараў. Аўтар да дробязяў апісвае будзённае жыццё чэшскіх сялян, інтэлігенцыі, творчай эліты. Разам з тым яму ўдаецца ўзвысіць іх вобразы да гераічных, таму што яго героі жывуць інтарэсамі сваёй нацыі і народа. Асаблівасць стыля Ірасэка ў тым, што ўнутраны мір персанажаў, іх пачуцці і думкі ён перадае праз дзеянні і рэальныя ўчынкі. 

Вялікую ролю ў стварэнні гістарычнага каларыта адыгрывае лексіка. У эпапеі шмат слоў, якія азначаюць назвы старадаўніх прадметаў, частак касцюма, зброю, пасады і г. д. Аднак аўтару ўдаецца пазбегнуць празмернай архаізацыі мовы. Індывідуалізавана мова героеў рамана. Цікавае і гістарычна праўдзівае раскрыццё самых значных этапаў чэшскай гісторыі, вера ў творчы патэнцыял чэшскай нацыі, мастацкі дасканалая манера аповеду робяць Алоіса Ірасэка адным з самых любімых чытачамі гістарычных раманістаў ХІХ стагоддзя.
Пытанні для кантролю

1. Канцэпцыя гісторыі Ірасэка і яе ўвасабленне ў эпапеі “Ф. Л. Век”.
2. Раман “Ф. Л. Век” як шыракамаштабная карціна культурнага і сацыяльна-палітычнага жыцця Чэхіі эпохі нацыянальнага адраджэння.
3. Гістарычныя падзеі і гістарычныя асобы ў рамане “Ф. Л. Век”.
4. Жанравая адметнасць рамана “Ф. Л. Век”.
5. Руская тэма ў эпапеі.
6. Праблематыка рамана-хронікі. Асноўныя тэмы і матывы ў творы.
7. Вобраз Ф.Л.Века. Прататып перасанажу. Асабістая і грамадзянская эвалюцыя героя.
8. Вобраз чэшскага драматурга Вацлава Тама. Трагічнасць лёсу героя.
9. Вобраз патэра Врбы. Яго значэнне ў рамане.
10. Алоіс Ірасэк як зачынальнік жанру гістарычнага раману ў чэшскай літаратуры. Папярэднія спробы чэшскіх аўтараў у названым кірунку.
11. Ірасэк і традыціі еўрапейскага гістарычнага раману.
12. Мастацкія асаблівасці рамана-хронікі “Ф. Л. Век”.

Panorama české literatury. Olomouc, 1994.

Slovník českých spisovatelů. Praha, 1964.

Št´astný R. Čeští spisovatelé deseti století. Slovník českých spisovatelů od nejstarších dob do počatku 20 století.Praha, 1974.

Janačková J. Alois Jirasek. Praha, 1987.

Janačková J. Český roman sklonku 19 století. Praha, 1967.

Janačková J. Stoletou alejí. O české proze minulého století. Praha, 1985.

Спіс тэкстаў для абавязковага прачытання па курсу “Гісторыя чэшскай літаратуры ІІ паловы ХІХ стагоддзя”

У перакладзе на рускую мову:

Ян Неруда. Стихи. Рассказы. Малостранские повести. Очерки и статьи.

Витезслав Галек. В усадьбе и в хижине. На выделе. Возле пустынного холма. Рассказы. 

Ярослав Врхлицкий. Стихи и поэмы. 

Сватоплук Чех. Стихи. Поэмы «Песни раба», «Косари», «Степь». Рассказы, очерки, сатиры. Правдивое описание путешествия пана Броучека на Луну. Путешествие пана Броучека в XV столетие.

Якуб Арбес. Романета.

Тереза Новакова. Иржи Шматлан.

Каролина Светлая. В горах Ештеда. Дом «У пяти колокольчиков». Черный Петршичек. Рассказы.

Антал Сташек. О сапожнике Матоуше и его друзьях.

Алоис Ирасек. Пьеса «Одиночество». Старинные чешские сказания. Скалаки. Псоглавцы. Философская история. Ф.Л.Век.

Карел Вацлав Райс. Пес.

На мове арыгінала:

Jozef Václav Sládek. Básně.

Vítězslav Halek. Básně. 

Jaroslav Vrchlický. Básně. 

Julius Zeyer. Básně.

Karel Václav Rais. Povídky. Zapadlí vlastencí. Kalibův zločin. O ztraceném ševci. Pantáta Bezoušek.
Спіс літаратуры

Тэксты і анталогіі:

Антология чешской поэзии ХІХ-ХХ веков в 3-х т. М., 1959.

Арбес Я. Избранное. М., 1970.

Врхлицкий Я. Стихи. М., 1980.

Врхлицкий Я. Стихи. Прага, 1928.

Галек В. В усадьбе и в хижине (повести и рассказы). М., 1960.

Галек В. Повести и рассказы. Л., 1985.

Ирасек А. Одиночество. М., 1955.

Ирасек А. Собр. соч в 8-ми т. М., 1955-1958.

Ирасек А. Исторические произведения. М., 1989.

Ирасек А. Псоглавцы. М., 1945.

Ирасек А. Скалаки. М., 1958.

Ирасек А. Старинные чешские сказания. М., 1987.

Кишкин Л.С. Хрестоматия по чешской литературе XIX-XX вв. М., 1958.

Неруда Я. Стихотворения. Рассказы. Малостранские повести. Очерки и статьи. М., 1975.

Новакова Т. Иржи Шматлан. М., 1958.

Светлая К. В горах Ештеда. Л., 1972.

Светлая К. Дом «У пяти колокольчиков». Черный Петршичек. Л., 1980.

Сташек А. О сапожнике Матоуше и его друзьях. М., 1954.

Чех С. Поэмы. М., 1958.

Чех С. Избранное. М., 1954.

Чех С. Правдивое описание путешествия пана Броучека на Луну. Новое эпохальное путешествие пана Броучека в XV столетие. Л.,1977.

Чех С. Путешествие пана Броучека в XV столетие. М., 1955.

Чешская новелла XIX-начала XX века. Л., 1987.
Čech Sv. Básně. Praha, 1960.

Čech Sv. Básně. Praha, 1983.

Neruda J. Básně. Praha, 1973.

Neruda J. Prosté motivy. Praha, 1957.

Neruda J. Česká společnost. Praha, 1964.

Rais K.V. Povídky. Praha, 1967.

Rais K.V. Zapadlí vlastencí. Praha, 1974.

Rais K.V. Kalibův zločin. Praha, 1974.

Rais K.V. O ztraceném ševci. Praha, 1963.

Rais K.V. Pantáta Bezoušek. Praha, 1981.

Sládek J.V. Polní cestou. Praha, 1972.

Sládek J.V. V zimním slunci. Praha, 1962.

Sny o štěstí. Ruchovci a lumirovci. Praha, 1986.

Тэмы рэфератаў па гісторыі чэшскай літаратуры ІІ паловы ХІХ стагоддзя

1. Чэшскія літаратурныя часопісы ІІ паловы ХІХ стагоддзя.

2. Станаўленне рэалізма ў чэшскай ліатратуры ІІ паловы ХІХ стагоддзя.

3. Выдавецкая дзейнасць Йозэфа Фрыча. Гісторыя альманаха “Лада Ніола”.

4. Паэтычная спадчына Йозэфа Фрыча.

5. Асноўныя тэндэнцыі развіцця чэшскай прозы ІІ паловы ХІХ стагоддзя.

6. Культурнае жыццё Чэхіі ІІ паловы ХІХ стагоддзя.

7. Уздым літаратурнага руху ў Чэхіі ІІ паловы ХІХ стагоддзя: выхад альманаха “Май”. Генерацыя маеўцаў.

8. Развіццё журналістыкі ў Чэхіі ІІ паловы ХІХ стагоддзя.

9. Чэшска-рускія літаратурныя стасункі ІІ паловы ХІХ стагоддзя.

10. Жанравая спецыфіка чэшскай прозы ІІ паловы ХІХ стагоддзя.

11. Развіццё раманнага жанра ў чэшскай літаратуры ІІ паловы ХІХ стагоддзя.

12. Журналісцкая дзейнасць Яна Нэруды.

13. Нэруда пра рускую літаратуру.

14. Мастацкае наватарства Яна Нэруды.

15. Выдавецкая дзейнасць Яна Нэруды.

16. Ян Нэруда як літаратурны крытык.

17. Фельетон у творчасці Яна Нэруды.

18. Нэруда і Гогаль. Агульнае і адметнае.

19. Нэруда і Дыкенс. Агульнае і адметнае.

20. Ранняя паэзія Яна Нэруды. Асаблівасці паэтыкі.

21. Інтымная лірыка Яна Нэруды.

22. Грамадзянская лірыка Яна Нэруды.

23. Жанр балады ў паэзіі Нэруды.

24. Біблейскія матывы ў паэзіі Нэруды.

25. Нэруда-празаік.

26. Жанр апавядання ў творчасці Нэруды.

27. Публіцыстыка В.Галека.

28. Ідэі Русо і ідэал “натуральнага чалавека” ў творах В.Галека.

29. Пейзажная лірыка В.Галека.

30. Любоўная лірыка В.Галека.

31. Жыццё вёскі ў творчасці В.Галека і Б.Немцавай: агульнае і адметнае.

32. Пісьменніцы-жанчыны ў чэшскай літаратуры ІІ паловы ХІХ стагоддзя.

33. Маральна-этычная праблематыка прозы Караліны Светлай.

34. Жыццё і творчасць Караліны Светлай.

35. Жаночыя вобразы ў творах К.Светлай.

36. К.Светлая і Ж.Санд: агульнае ў лёсе і творчасці. Праблема ўплыву Санд на мастацкія інтарэсы чэшскай пісьменніцы.

37. К.Светлая і Б.Немцава: супастаўляльны аналіз творчасці.

38. Драматызм раманаў К.Светлай.

39. Паэзія Адольфа Гейдука.

40. Паэзія Рудольфа Майера.

41. Рамантызм у чэшскай літаратуры ІІ паловы ХІХ стагоддзя.

42. Гісторыя і значэнне літаратурнага часопіса “Люмір”.

43. Гісторыя і значэнне літаратурнага часопіса “Кветы”.

44. Гісторыя і значэнне літаратурнага часопіса “Освета”.

45. Гісторыя і значэнне літаратурнага часопіса”Светозор”.

46. Альманах “Рух” і яго аўтары.

47. Паэзія рухаўцаў: праблематыка, паэтыка.

48. Элішка Краснагорская: жыццё і творчасць.

49. Грамадзянская паэзія Св.Чэха.

50. Паэмы Св.Чэха.

51. Роля пейзажа ў лірыцы Св.Чэха.

52. Гсістарычная тэма ў паэзіі Св.Чэха.

53. Сацыяльныя матывы ў паэзіі Св.Чэха.

54. Алегарычная паэма Св.Чэха “Еўропа”: асэнсаванне сацыяльна-палітычных канфліктаў еўрапейскага света.

55. Разнастайнасць жанравых формаў у паэме Св.Чэха “Песні раба”.

56. Фантастычныя аповесці Св.Чэха.

57. Літаратурна-крытычная дзейнасць Элішкі Краснагорскай.

58. Яраслаў Врхліцкі –перакладчык.

59. Цыкл Я.Врхліцкага “Эпапея чалавецтва”: ідэйная і мастацкая своеасаблівасць.

60. Міфалагічныя матывы ў паэзіі Я.Врхліцкага.

61. Легендарныя сюжэты ў паэзіі Я.Врхліцкага.

62. Гістарычныя сюжэты ў паэзіі Я.Врхліцкага.

63. Антычныя матывы ў паэзіі Я.Врхліцкага.

64. Рэфлексіўная лірыка Я.Врхліцкага.

65. Чэшская гісторыя ў творчасці Я.Врхліцкага.

66. Інтымная лірыка Я.Врхліцкага.

67. Пейзажная лірыка Я.Врхліцкага.

68. Санэт у паэзіі Я.Врхліцкага.

69. Шматлікасць паэтычных формаў ў творчай спадчыне Я.Врхліцкага.

70. Мастацкая культура цыкла “Вышэград” Юліуса Зэйера.

71. Тэмы рускай гісторыі ў творчасці Юліуса Зэйера.

72. Жыццё і творчасць Юліуса Зэйера.

73. Празаічныя творы Юліуса Зэйера: асаблівасці паэтыкі.

74. Еўрапейская рыцарская старажытнасць у прозе Юліуса Зэйера.

75. Усходнія матывы ў прозе Юліуса Зэйера.

76. Рэалізм паэзіі Й.В.Сладэка.

77. Адметнасці паэтыкі твораў Й.В.Сладэка.

78. Тэма радзімы ў паэзіі Й.В.Сладэка.

79. Вершы для дзяцей у творчай спадчыне Й.В.Сладэка.

80. Й.В.Сладэк –перакладчык.

81. Урбаністычная тэматыка ў чэшскай літаратуры ІІ паловы ХІХ стагоддзя.

82. Праблема інтэлігенцыі і народа ў творчасці Антала Сташэка.

83. А.Сташэк пра рускую літаратуру.

84. Журналісцкая дзейнасць Якуба Арбеса.

85. Жанр раманета ў творчасці Я.Арбеса.

86. Я.Арбес пра чэшскіх пісьменнікаў.

87. Развіццё гістарычнага жанру ў чэшскай літаратуры ІІ паловы ХІХ стагоддзя.

88. Гістарычная тэма ў творчасці Бенеша Тршебізскага.

89. Адметнасць гістарычнага рамана А.Ірасэка.

90. Канцэпцыя гісторыі А.Ірасэка.

91. А.Ірасэк як майстра вялікіх эпічных палотнаў.

92. Жанравая адметнасць эпапей А.Ірасэка.

93. Чэшскі тэатр ІІ паловы ХІХ стагоддзя.

Пытанні да прамежкавага заліку

1. Грамадска-палітычная сітуацыя ў Чэхіі ІІ паловы ХІХ стагоддзя як адзін з вызначальных і ўплывовых паказчыкаў культурнага жыцця краіны.

2. Літаратурнае жыццё Чэхіі ІІ паловы ХІХ стагоддзя. Агульная панарама.

3. Агульныя тэндэнцыя развіцця чэшскай прозы ІІ паловы ХІХ стагоддзя.

4. Альманах “Май”. Яго роля ў развіцці чэшскай літаратуры ІІ паловы ХІХ стагоддзя. Назваць пісьменнікаў, што групаваліся вакол часопіса, акрэсліць іх мастацкае і ідэйнае крэда.

5. Альманах “Рух”, часопісы “Асвета” і “Люмір”. Гісторыя ўзнікнення, палеміка паміж так званай “нацыянальнай школай” і “касмапалітамі”. Асноўныя асобы і ідэі.

6. Агульныя тэндэнцыя развіцця чэшскай паэзіі ІІ паловы ХІХ стагоддзя.

7. Развіццё гістарычнага жанра ў чэшскай літаратуры ІІ паловы ХІХ стагоддзя.

8. Развіццё чэшскай драматургіі і тэатра ІІ паловы ХІХ стагоддзя.

9. Жыццёвы і творчы шлях Нэруды. Агульная характарыстыка.

10. Першыя кнігі вершаў Нэруды. Праблематыка, паэтыка. Эстэтычнае крэда ранняга Нэруды.

11. Філасофская лірыка Яна Нэруды.

12. Паэтычная трыяда Нэруды 80-х гадоў. Зборнікі, асноўныя тэмы, матывы, стыль.

13. Жыццёвы і творчы шлях Сватаплука Чэха. Агульная характарыстыка.

14. Лірыка Сватаплука Чэха. 

15. Паэма Сватаплука Чэха “Песні раба”. Кампазіцыя. Ідэйна-тэматычны пласт твора. Сістэма вобразаў. Стылёвыя асаблівасці.

16. Паэмы Сватаплука Чэха “Касары”, Стэп”. Светаўспрыманне паэта. Праблема метаду.

17. Мастацкі свет проз В. Галека.

18. Вітэзслаў Галек – паэт. 

19. Ешцецкі цыкл Караліны Светлай. Асноўныя творы, іх сюжэная адметнасць, псіхалагічнае майстэрства пісьменніцы, драматызм.

20. Старапражскі цыкл раманаў Караліны Светлай. Праблематыка твораў, праблема жанру, апавядальная менера пісьменніцы.

21. Сваеасаблівасць мастацкіх вобразаў прозы Караліны Светлай.

22. Паэтычная спадчына Ё.В.Сладэка. Экзатычная тэматыка ў творчасці чэшскага паэта. Асноўныя тэмы і найбольш частотныя вобразы. Лірызм. Блізкасць да народнай песні.

23. Канцэпцыя гісторыі Алоіса Ірасэка. Перыяды чэшскай гісторыі, якія пісьменнік увасобіў у сваіх творах. Пошукі Ірасэкам новых шляхоў развіцця чэшскага гістарычнага рамана.

24. Раманныя цыклы Алоіса Ірасэка. Агульная характарыстыка.

25. Раман Алоіса Ірасэка “Скалакі”. Праблематыка, паэтыка.

26. Раман Алоіса Ірасэка “Псаглаўцы”. Праблематыка, паэтыка.

27. Аповесць Алоіса Ірасэка “Філасофская гісторыя”. Праблематыка, паэтыка.

28. Эпапея Алоіса Ірасэка “Ф.Л.Век”. Праблематыка, паэтыка. 

29. Вобраз галоўнага героя эпапеі Алоіса Ірасэка “Ф.Л.Век”.

30. “Старажытныя чэшскія паданні” Алоіса Ірасэка. Асаблівасці кампазіцыі. Стыль. Праблема жанра.

31. Жыццёвы і творчы шлях Яраслава Врхліцкага. Агульная характарыстыка.

32. “Эпапея чалавецтва” Яраслава Врхліцкага: задума і ўвасабленне.

33. Інтымная лірыка Яраслава Врхліцкага.

34. Багацце паэтычных форм у творчасці Яраслава Врхліцкага.

35. Культурны кантэкст у паэзіі Яраслава Врхліцкага.

36. Яраслаў Врхліцкі як перакладчык і літаратурны крытык.

37. Філасофская і медытатыўная лірыка Яраслава Врхліцкага.

38. Эпічныя творы Яраслава Врхліцкага.

Тэставыя пытанні да прамежкавага заліку па чэшскай літаратуры ІІ паловы ХІХ стагоддзя

1. Назавіце тры галоўныя тэмы, якія распрацоўваліся ў чэшскай літаратуры ІІ паловы ХІХ стагоддзя.

2. Чым вызначалася літаратурная свядомасць Чэхіі ІІ паловы ХІХ стагоддзя?

3. Апішыце нацыянальную сваеасаблівасць літаратурнага жыцця Чэхіі названага часу.

4. Пералічыце культурныя суполкі і аб’яднанні Чэхіі ІІ паловы ХІХ стагоддзя.

5. Назавіце чэшскія ўплывовыя літаратурныя часопісы названага перыяду, якія фарміравалі літаратурную і нацыянальную свядомасць нацыі.

6. Назавіце прозвішчы вядомых вам драматургаў ІІ паловы ХІХ стагоддзя.

7. Абмалюйце сувязь ранняга Нэруды з папярэдняй паэтычнай традыцыяй.

8. Назавіце паэтычныя зборнікі Нэруды і коратка ахарактарызуйце іх жанравую і тэматычную адметнасць.

9. Хто з рускіх пісьменнікаў, па прызнанню самога Галека, моцна паўплываў на яго творчасць? Хто з замежных класікаў быў яго кумірам?

10. Патлумачце псеўданім К. Светлай.

11. З творчасцю і асобамі якіх пісьменніц часта параўноўвалі творчасць і асобу К.Светлай?

12. Ахарактарызуйце мастацкі матад К. Светлай.

13. Пералічыце галоўныя тэмы, якія ўздымала К.Светлая ў сваёй прозе.

14. У творчасці якога чэшскага пісьменніка значнае месца займаюць амерыканскія ўражанні?

15. Назавіце асноўныя паэтычныя зборнікі і паэмы Св. Чэха.

16. Якія перыяды чэшскай гісторыі увасобіў у сваіх творах А. Ірасэк?

17. Чаму раман-эпапея “Ф. Л. Век” Ірасэка мае такую назву? Патлумачыць таксама ініцыялы.

18. Ахарактарызуйце фармальнае багацце Врхліцкага-паэта.

19. Назавіце любімыя перыяды чалавечай гісторыі ў паэзіі Врхліцкага.

Змест
3Тэма № 1. Асаблівасці прозы Яна Нэруды

Тэма № 2. Сатырычная проза Сватаплука Чэха
10
Тэма № 3. Паэтычны свет Яраслава Врхліцкага
14
Тэма № 4. Малыя празаічныя жанры ў творчасці Віцезслава Галека
20
Тэма № 5. Паэзія Віцезслава Галека
24
Тэма № 6. Ешцецкі і старапражскі цыклы ў творчасці Караліны Светлай
29
Тэма № 7. Раман-эпапея Алоіса Ірасэка „Ф. Л. Век“
34
Спіс тэкстаў для абавязковага прачытання па курсу “Гісторыя чэшскай літаратуры ІІ паловы ХІХ стагоддзя”
38
Спіс літаратуры
38
Тэмы рэфератаў па гісторыі чэшскай літаратуры ІІ паловы ХІХ стагоддзя
41
Пытанні да прамежкавага заліку
43
Тэставыя пытанні да прамежкавага заліку па чэшскай літаратуры ІІ паловы ХІХ стагоддзя
45

